1995R2868 — LV — 25.07.2005 — 002.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

Grozīta ar:







NB: Šajā konsolidētajā versijā ir atsauces uz Eiropas norēķinu vienību un/vai ecu, kuras no 1999. gada 1. janvāra jāsaprot kā atsauces uz euro − Padomes Regula (EEK) Nr. 3308/80 (OV L 345, 20.12.1980., 1. lpp.) un Padomes Regula (EK) Nr. 1103/97 (OV L 162, 19.6.1997., 1. lpp.).









▼B

KOMISIJAS REGULA (EK) Nr. 2868/95

(1995. gada 13. decembris),

ar ko īsteno Padomes Regulu (EK) Nr. 40/94 par Kopienas preču zīmi







EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Regulu (EK) Nr. 40/94 (1993. gada 20. decembris) par Kopienas preču zīmi ( 1 ), kas grozīta ar Regulu (EK) Nr. 3288/94 ( 2 ), un īpaši tās 140. pantu, tā kā Regula (EK) Nr. 40/94 (še turpmāk — “Regula”) izveido jaunu preču zīmju sistēmu, kas atļauj visā Kopienā spēkā esošu preču zīmi iegūt, pamatojoties uz pieteikumu Iekšējā tirgus saskaņošanas birojam (preču zīmes un modeļi) (“Birojs”); tā kā šajā nolūkā Regula ietver nepieciešamos noteikumus procedūrai Kopienas preču zīmes reģistrācijai, kā arī Kopienas preču zīmju piešķiršanai, apelācijas sūdzībām par Biroja lēmumiem un procedūrām par Kopienas preču zīmes atcelšanu vai spēkā neesamību; tā kā Regulas 140. pants paredz, ka normas, kas jāievēro, lai ieviestu Regulu, jāpieņem ar īstenošanas regulu; tā kā īstenošanas regulu jāpieņem saskaņā ar Regulas 141. pantā noteikto kārtību; tā kā šī īstenošanas regula tādēļ izklāsta normas, kas nepieciešamas, lai ieviestu Regulu par Kopienas preču zīmi; tā kā šīm normām būtu jānodrošina preču zīmes procedūru vienlaidus un efektīva vadība Birojā; tā kā saskaņā ar Regulas 116. panta 1. punktu visi pieteikuma par Kopienas preču zīmi elementi, kas noteikti Regulas 26. panta 1. punktā, kā arī jebkura cita informācija, kuras publicēšanu paredz šī īstenošanas regula, būtu publicējama visās Kopienas oficiālajās valodās; tā kā, lai gan pašai preču zīmei tas nav vajadzīgs, vārdus, adreses, datumus un jebkurus citus līdzīgus datus jātulko un jāpublicē visās Kopienas oficiālajās valodās; tā kā Birojam būtu jādara pieejamas standarta veidlapas procedūrai birojā visās Kopienas oficiālajās valodās; tā kā šajā regulā paredzētie pasākumi ir saskaņā ar Komitejas izteikto atzinumu, kas pieņemts saskaņā ar Regulas 141. pantu, IR PIEŅĒMUSI ŠO REGULU.







1. pants

Noteikumi, ar ko īsteno Regulu, ir šādi:

I SADAĻA

PIETEIKUMA PROCEDŪRA

1. noteikums

Pieteikuma saturs

1. Pieteikums Kopienas preču zīmei ietver:

a) lūgumu reģistrēt zīmi kā Kopienas preču zīmi;

▼M2

b) pieteicēja vārdu (nosaukumu), adresi un valstisko piederību, kā arī valsti, kurā tam ir pastāvīgā dzīvesvieta vai mītnesvieta vai reģistrēta uzņēmējdarbība. Fiziskām personām norāda uzvārdu un vārdu(-us). Juridisku personu, kā arī organizāciju, uz kurām attiecas Regulas 3. pants, nosaukumus norāda oficiālā formā, norādot juridisko formu, ko var saīsināt ierastā veidā. Var norādīt arī tālruņa numurus, faksa numurus, elektroniskā pasta adresi un tuvākas ziņas par citiem sakaru kanāliem, pa kuriem pieteicējs piekrīt saņemt informāciju. Katram pieteicējam jānorāda tikai viena adrese. Ja norādītas vairākas adreses, vērā ņem tikai to adresi, kas norādīta pirmā, izņemot gadījumu, ja pieteicējs norāda vienu no adresēm kā adresi sarakstei;

▼B

c) preču un pakalpojumu, attiecībā uz kuriem preču zīme jāreģistrē, sarakstu saskaņā ar 2. noteikumu ►M2 vai norādi uz preču un pakalpojumu sarakstu kādā iepriekšējā Kopienas preču zīmes pieteikumā ◄ ;

d) zīmes atveidojumu saskaņā ar 3. noteikumu;

e) ja pieteicējs ir iecēlis pārstāvi, viņa vārdu un juridisko adresi saskaņā ar b) apakšpunktu; ja pārstāvim ir vairākas juridiskās adreses vai ja ir vairāki pārstāvji ar dažādām juridiskajām adresēm, pieteikumā norāda, kuru adresi izmanto kā adresi pavēstēm; ja šāda norādījuma nav, tikai pirmo norādīto adresi uzskata par adresi pavēstēm;

f) ja, ievērojot 30. pantu, tiek prasīta iepriekšēja pieteikuma prioritāte — attiecīgu paziņojumu, norādot datumu un valsti, kurā vai kurai iepriekšējais pieteikums ticis iesniegts;

g) ja, ievērojot 33. pantu, tiek prasīta izstādes prioritāte — attiecīgu paziņojumu, norādot izstādes nosaukumu un preču vai pakalpojumu pirmās demonstrācijas datumu;

h) ja, ievērojot Regulas 34. pantu, tiek prasīta vienas vai vairāku agrāku preču zīmju agrāka izcelsme, kas reģistrētas dalībvalstī, ieskaitot Beniluksa valstīs reģistrētu preču zīmi vai saskaņā ar dalībvalstī spēkā esošiem starptautiskiem līgumiem reģistrētu preču zīmi (še turpmāk — “agrāka preču zīme, kā norādīts Regulas 34. pantā”), attiecīgu paziņojumu, norādot dalībvalsti vai dalībvalstis, kurās vai kurām agrākā preču zīme reģistrēta, datumu, no kura attiecīgā reģistrācija stājās spēkā, attiecīgo reģistrācijas numuru, kā arī preces un pakalpojumus, kuriem zīme reģistrēta;

i) vajadzības gadījumā paziņojumu, ka pieteikums ir Kopienas kolektīvās zīmes reģistrācijai, ievērojot Regulas 64. pantu;

j) precizējumu attiecībā uz valodu, kurā pieteikums iesniegts, un, ievērojot Regulas 115. panta 3. punktu, otro valodu;

▼M2

k) pieteicēja vai viņa pārstāvja parakstu saskaņā ar 79. noteikumu.

▼B

2. Pieteikums Kopienas kolektīvajai zīmei var ietvert noteikumus, kas reglamentē tās lietošanu.

3. Pieteikums var ietvert pieteicēja paziņojumu, ka viņš atsakās no jebkādām ekskluzīvām tiesībām uz preču zīmes elementu, kas nav atšķirīgs, ko precizē pieteicējs.

4. Ja ir vairāki pieteicēji, pieteikums var iekļaut viena pieteicēja vai pārstāvja iecelšanu par kopējo pārstāvi.

2. noteikums

Preču un pakalpojumu saraksts

1. Preču un pakalpojumu klasifikācijai izmanto pārstrādātu un grozītu kopējo klasifikāciju, kas norādīta 1957. gada 15. jūnija Nicas Nolīgumā par preču un pakalpojumu starptautisko klasifikāciju zīmju reģistrācijai 1. pantā.

2. Preču un pakalpojumu sarakstu formulē tā, lai skaidri norādītu preču un pakalpojumu īpašības un ļautu katru pozīciju klasificēt tikai vienā Nicas klasifikācijas klasē.

3. Preces un pakalpojumus grupē saskaņā ar Nicas klasifikācijas klasēm, katru grupu ievadot ar šīs klasifikācijas klases numuru, kurai attiecīgā preču vai pakalpojumu grupa pieder, un uzrāda šīs klasifikācijas noteiktajā klašu kārtībā.

4. Preču un pakalpojumu klasifikācija kalpo tikai administratīviem nolūkiem. Tādēļ preces un pakalpojumus var neuzskatīt par savstarpēji līdzīgiem, pamatojoties uz faktu, ka saskaņā ar Nicas klasifikāciju tie parādās vienā klasē, un preces un pakalpojumus nevar uzskatīt par atšķirīgiem, pamatojoties uz faktu, ka saskaņā ar Nicas klasifikāciju tie parādās dažādās klasēs.

3. noteikums

Zīmes atveidojums

1. Ja pieteicējs nepretendē uz kādu īpašu grafisku pazīmi vai krāsu, zīmi atveido parastā rakstā kā, piemēram, burtus, ciparus un zīmes pieteikumā. Mazo un lielo burtu lietošana ir atļauta un to attiecīgi ievēro zīmes publikācijās un reģistrācijā Birojā.

▼M2

2. Gadījumos, kas nav minēti 1. punktā, izņemot gadījumus, kad pieteikums ir iesniegts elektroniski, zīmi attēlo uz papīra lapas atsevišķi no lapas, kurā atrodas pieteikuma teksts. Lapa, uz kuras attēlota zīme, nepārsniedz A4 formātu pēc DIN standarta (29,7 cm augstumā, 21 cm platumā), un attēlam izmantotais laukums (apdrukāšanas laukums) nav lielāks par 26,2 cm × 17 cm. Kreisajā pusē atstāj vismaz 2,5 cm platu malu. Ja nav acīmredzams, zīmes pareizo novietojumu norāda, pievienojot katram attēlam vārdu “augša”. Zīmes attēla kvalitātei jābūt tādai, lai zīmi varētu samazināt vai palielināt līdz izmēram, kas nepārsniedz 8 cm platumu un 16 cm augstumu, publicējot to Kopienas Preču zīmju biļetenā.

▼B

3. Gadījumos, uz kuriem attiecas 2. punkts, pieteikumā ietver attiecīgu norādi. Pieteikumā var iekļaut zīmes aprakstu.

4. Ja lūdz reģistrāciju trīsdimensiju zīmei, pieteikumā iekļauj attiecīgu norādi. Preču zīmes atveidojumu veido zīmes fotoreprodukcija vai grafisks atveidojums. Atveidojumu var veidot ne vairāk kā sešās dažādās zīmes perspektīvās.

▼M2

5. Ja lūdz reģistrēt krāsainu zīmi, šā noteikuma 2. punktā noteiktais atveidojums ir zīmes krāsaina reprodukcija. Krāsas, kas veido zīmi, tiek norādītas arī ar vārdiem, kam var pievienot norādi uz atzītu krāsu kodu.

6. Ja lūdz reģistrēt skaņu zīmi, preču zīmes atveidojums ir skaņas grafisks atveidojums, jo īpaši mūzikā pieņemtais nošu raksts; ja pieteikumu iesniedz elektroniski, tam var pievienot elektronisku skaņas datni. Biroja priekšsēdētājs nosaka elektroniskās datnes formātu un maksimālo apjomu.

▼B

4. noteikums

Nodevas par pieteikumu

Par pieteikumu maksājamās nodevas ir šādas:

a) pamatnodeva; un

b) klases nodeva par katru klasi, ja to ir vairāk par trim, kam saskaņā ar 2. noteikumu pieder preces vai pakalpojumi.

5. noteikums

Pieteikuma iesniegšana

1. Birojs atzīmē pieteikumu veidojošos dokumentus ar to saņemšanas datumu un pieteikuma lietas numuru. Birojs nekavējoties izsniedz pieteicējam kvīti, kurā iekļauj vismaz lietas numuru, zīmes atveidojumu, aprakstu vai citu identificēšanas pazīmi, dokumentu raksturu un skaitu, kā arī to saņemšanas datumu.

2. Ja pieteikumu saskaņā ar Regulas 25. pantu iesniedz dalībvalsts centrālajā rūpnieciskā īpašuma birojā vai Beniluksa Preču zīmju birojā, attiecīgais birojs numurē visas pieteikuma lappuses ar arābu cipariem. Pirms pieteikuma tālāknosūtīšanas birojs, kurā pieteikums iesniegts, marķē dokumentus, atzīmējot pieteikumā saņemšanas datumu un lappušu skaitu. Birojs, kurā pieteikums iesniegts, nekavējoties izsniedz pieteicējam kvīti, kurā iekļauj vismaz dokumentu raksturu un skaitu, kā arī to saņemšanas datumu.

3. Ja Birojs saņem pieteikumu, ko nosūtījis dalībvalsts centrālais rūpnieciskā īpašuma birojs vai Beniluksa Preču zīmju birojs, tas atzīmē uz pieteikuma saņemšanas datumu un lietas numuru, kā arī nekavējoties izsniedz pieteicējam kvīti saskaņā ar 1) punkta otro teikumu, norādot datumu, kurā pieteikums saņemts Birojā.

6. noteikums

Prioritātes prasības

1. Ja pieteikumā pieprasa viena vai vairāku agrāku pieteikumu prioritāti, ievērojot Regulas 30. pantu, pieteicējs norāda iepriekšējā pieteikuma lietas numuru un iesniedz tā kopiju trīs mēnešos no iesniegšanas datuma. Iestāde, kas saņēma iepriekšējo pieteikumu, apstiprina kopiju, ka tā ir iepriekšējā pieteikuma precīza kopija, un pievieno šīs iestādes izdotu sertifikātu, apliecinot iepriekšējā pieteikuma iesniegšanas datumu. ►M2 Ja iepriekšējais pieteikums ir Kopienas preču zīmes pieteikums, Birojs ex officio iekļauj iepriekšējā pieteikuma kopiju Kopienas preču zīmes pieteikuma lietā. ◄

2. Ja pieteicējs vēlas pretendēt uz viena vai vairāku iepriekšēju pieteikumu prioritāti, ievērojot Regulas 30. pantu, pēc pieteikuma iesniegšanas, divos mēnešos no iesniegšanas datuma jāiesniedz prioritātes paziņojums, norādot datumu un valsti, kurā vai kurai iepriekšējais pieteikums iesniegts. Saskaņā ar 1) punktu prasītās norādes un pierādījumi jāiesniedz Birojam trīs mēnešos no prioritātes paziņojuma saņemšanas.

3. Ja iepriekšējā pieteikumā lietotā valoda nav viena no Biroja valodām, Birojs pieprasa pieteicējam iesniegt iepriekšējā pieteikuma tulkojumu vienā no šīm valodām laikā, ko nosaka Birojs un kas nav īsāks par trim mēnešiem.

4. Biroja priekšsēdētājs var noteikt, ka pieteicēja sniedzamo pierādījumu var būt mazāk, nekā prasīts 5) punktā, ar nosacījumu, ka nepieciešamā informācija Birojam ir pieejama no citiem avotiem.

7. noteikums

Izstādes prioritāte

1. Ja pieteikumā pieprasa izstādes prioritāti, ievērojot Regulas 33. pantu, pieteicējs trīs mēnešos no iesniegšanas dienas iesniedz sertifikātu, ko izstādē izdevusi iestāde, kura ir atbildīga par rūpnieciskā īpašuma aizsardzību šajā izstādē. Šis sertifikāts oficiāli paziņo, ka zīme tika faktiski izmantota precēm vai pakalpojumiem, un norāda izstādes atklāšanas datumu un, ja pirmā publiskā lietošana nesakrita ar izstādes atklāšanas datumu, šādas pirmās publiskās lietošanas datumu. Sertifikātam jāpievieno iepriekšminētās iestādes attiecīgi apstiprināts zīmes faktiskās izmantošanas precizējums.

2. Ja pieteicējs vēlas pretendēt uz izstādes prioritāti pēc pieteikuma iesniegšanas, divos mēnešos no iesniegšanas datuma iesniedz prioritātes apliecinājumu, norādot izstādes nosaukumu un preču vai pakalpojumu pirmās demonstrācijas datumu. Saskaņā ar 1) punktu prasītās norādes un pierādījumus iesniedz Birojam trīs mēnešos no prioritātes paziņojuma saņemšanas dienas.

8. noteikums

Prasība par valsts preču zīmes agrāku izcelsmi

1. Ja pieteikumā prasīta vienas vai vairāku agrāku preču zīmju agrāka izcelsme, kā norādīts Regulas 34. pantā, pieteicējs iesniedz attiecīgās reģistrācijas kopiju trīs mēnešos no iesniegšanas dienas. Kompetentā iestāde apstiprina kopiju, ka tā ir attiecīgās reģistrācijas precīza kopija.

▼M2

2. Ja pieteicējs vēlas pieprasīt senioritāti no vienas vai vairākām agrāk reģistrētām preču zīmēm, kā norādīts Regulas 34. pantā, pēc pieteikuma iesniegšanas, tad divu mēnešu laikā no pieteikuma iesniegšanas dienas paziņojumu par senioritāti, norādot dalībvalsti vai dalībvalstis, kurās vai attiecībā uz kurām zīme ir reģistrēta, attiecīgās reģistrācijas numuru un pieteikuma datumu, kā arī preces un pakalpojumus, kuriem zīme reģistrēta. Šā noteikuma 1. punktā prasītos pierādījumus iesniedz Birojam triju mēnešu laikā no dienas, kad saņemts paziņojums par senioritāti.

▼B

3. Birojs informē Beniluksa Preču zīmju biroju vai attiecīgās dalībvalsts centrālo rūpnieciskā īpašuma biroju par faktisko agrākas izcelsmes prasību.

4. Biroja priekšsēdētājs var noteikt, ka pierādījumu, kas jāiesniedz pieteicējam, var būt mazāk nekā prasīts 1) punktā, ar nosacījumu, ka nepieciešamā informācija Birojam ir pieejama no citiem avotiem.

9. noteikums

Iesniegšanas datuma prasību un obligāto prasību izskatīšana

1. Ja pieteikums neatbilst prasībām iesniegšanas datuma piešķiršanai šādu iemeslu dēļ:

a) pieteikumā nav ietverts: i) lūgums reģistrēt zīmi kā Kopienas preču zīmi; ii) pieteicēju identificējoša informācija; iii) preču un pakalpojumu, kam zīme reģistrējama, saraksts; iv) preču zīmes atveidojums; vai

b) mēneša laikā no pieteikuma iesniegšanas Birojā nav samaksāta pamatnodeva vai, ja pieteikums iesniegts dalībvalsts centrālajā rūpnieciskā īpašuma birojā vai Beniluksa Preču zīmju birojā, pamatnodeva nav samaksāta mēneša laikā no iesniegšanas šajos birojos,

Birojs paziņo pieteicējam, ka iesniegšanas datumu nevar piešķirt šo nepilnību dēļ.

2. Ja 1) punktā minētās nepilnības novērš divos mēnešos pēc paziņojuma saņemšanas, datums, kurā novērstas visas nepilnības, nosaka iesniegšanas datumu. Ja nepilnības nenovērš noteiktajā termiņā, pieteikumu neuzskata kā pieteikumu Kopienas preču zīmei. Jebkuras samaksātās nodevas atmaksā.

3. Ja gadījumā, kaut arī iesniegšanas datums ir piešķirts, izskatīšanā atklāj, ka:

a) nav ievērotas 1., 2. un 3. noteikuma prasības vai arī citas obligātās prasības, kas attiecas uz pieteikumiem un ir izklāstītas Regulā vai šajos noteikumos;

b) Birojs nav saņēmis pilnu klases nodevu summu, kas jāmaksā saskaņā ar 4. noteikuma b) apakšpunktu, kas lasāms saistībā ar Komisijas Regulu (EK) Nr. 2869/95 ( 3 ) (še turpmāk — “Nodevu regula”);

c) ja, ievērojot 6. un 7. noteikumu, prasīta prioritāte vai nu pašā pieteikumā, vai divos mēnešos pēc iesniegšanas datuma, un nav ievērotas minēto noteikumu citas prasības; vai

d) ja, ievērojot 8. noteikumu, izvirzītas agrākas izcelsmes prasība vai nu pašā pieteikumā, vai divos mēnešos pēc iesniegšanas datuma, un nav ievērotas 8. noteikuma citas prasības,

Birojs uzaicina pieteicēju novērst atzīmētās nepilnības laikā, ko var noteikt Birojs.

4. Ja 3) punkta a) apakšpunktā minētās nepilnības nenovērš noteiktajā termiņā, Birojs pieteikumu noraida.

5. Ja īpašās klases nodevas nesamaksā noteiktajā termiņā, pieteikumu uzskata par atsauktu, ja vien ir skaidrs, kurai klasei vai klasēm samaksātā summa ir paredzēta. Ja nav citu kritēriju, lai noteiktu, kuras klases paredzams apmaksāt, Birojs attiecas pret klasēm klasifikācijas kārtībā. Pieteikumu uzskata par atsauktu attiecībā uz tām klasēm, par kurām klases nodevas nav samaksātas vai nav samaksātas pilnībā.

6. Ja 3) punktā minētās nepilnības attiecas uz prioritātes prasību, tiesības uz prioritāti attiecībā uz pieteikumu ir zaudētas.

7. Ja 3) punktā minētās nepilnības attiecas uz agrākas izcelsmes prasību, tiesības uz agrāku izcelsmi attiecībā uz pieteikumu ir zaudētas.

8. Ja 3) punktā minētās nepilnības attiecas tikai uz dažām precēm un pakalpojumiem, Birojs noraida pieteikumu vai tiek zaudētas prioritātes tiesības vai agrākas izcelsmes tiesības tikai ciktāl tās attiecas uz attiecīgajām precēm un pakalpojumiem.

10. noteikums

Nosacījumu, kas attiecas uz tiesībām būt īpašniekam, izskatīšana

Ja, ievērojot Regulas 5. pantu, pieteicējs nav tiesīgs būt par Kopienas preču zīmes īpašnieku, Birojs par to informē pieteicēju. Birojs precizē termiņu, kurā pieteicējs var atsaukt pieteikumu vai iesniegt savus apsvērumus. Ja pieteicējs nenovērš šķēršļus reģistrācijai, Birojs pieteikumu noraida.

11. noteikums

Atteikuma neapšaubāma pamatojuma izskatīšana

1. Ja, ievērojot Regulas 7. pantu, preču zīmi nevar reģistrēt visām vai kādai pieteikto preču vai pakalpojumu daļai, birojs paziņo pieteicējam reģistrācijas atteikuma iemeslu. Birojs nosaka termiņu, kurā pieteicējs var atsaukt vai grozīt pieteikumu, vai iesniegt savus apsvērumus.

2. Ja, ievērojot Regulas 38. panta 2. punktu, uz Kopienas preču zīmes reģistrāciju attiecas pieteicēja paziņojums, ka tas atsakās no jebkādām ekskluzīvām tiesībām attiecībā uz elementiem, kas zīmē nav atšķirīgi vai īpatnēji, Birojs par to paziņo pieteicējam, norādot iemeslus, un uzaicina viņu iesniegt attiecīgu paziņojumu termiņā, ko var noteikt Birojs.

3. Ja pieteicējs noteiktajā termiņā nenovērš reģistrācijas atteikuma iemeslu vai neievēro 2) punktā izklāstīto nosacījumu, Birojs noraida pieteikumu pilnībā vai daļēji.

12. noteikums

Pieteikuma publikācija

Pieteikuma publikācija ietver:

a) pieteicēja vārdu un adresi;

b) vajadzības gadījumā pieteicēja ieceltā pārstāvja, kurš nav pārstāvis, uz ko attiecas Regulas 88. panta 3. punkta pirmais teikums, vārdu un juridisko adresi; ja ir vairāki pārstāvji ar vienu un to pašu juridisko adresi, publicē tikai pirmā nosauktā pārstāvja vārdu un darba vietas adresi, kam seko vārdi “un citi”; ja ir divi vai vairāki pārstāvji ar dažādām juridiskajām adresēm, publicē tikai adresi pavēstēm, kas noteikta, ievērojot 1. noteikuma 1) punkta e) apakšpunktu; ja saskaņā ar 76. noteikuma 9) punktu ir iecelta pārstāvju asociācija, publicē tikai asociācijas nosaukumu un juridisko adresi;

▼M2

c) zīmes atveidojumu kopā ar 3. noteikumā minētajiem elementiem un aprakstiem; ja zīmes attēls ir krāsains vai satur krāsas, publikācija ir krāsaina un tajā norāda krāsu vai krāsas, kas veido zīmi, kā arī, vajadzības gadījumā, norādīto krāsu kodu;

▼B

d) preču un pakalpojumu, kas sagrupēti atbilstoši Nicas klasifikācijas klasēm, sarakstu, kurā katru grupu ievada šīs klasifikācijas klases, kurai attiecīgās preces vai pakalpojumi pieder, numurs, un grupas uzrāda šīs klasifikācijas klašu kārtībā;

e) iesniegšanas datumu un lietas numuru;

f) ajadzības gadījumā, sīkāku informāciju par prioritātes prasību, ievērojot Regulas 30. pantu;

g) ajadzības gadījumā, sīkāku informāciju par izstādes prioritātes prasību, ievērojot Regulas 33. pantu;

h) vajadzības gadījumā, sīkāku informāciju par agrākas izcelsmes prasību, ievērojot Regulas 34. pantu;

i) vajadzības gadījumā, paziņojumu, ka zīme ieguvusi atšķirtspēju tās lietošanas rezultātā, ievērojot Regulas 7. panta 3. punktu;p

j) vajadzības gadījumā, paziņojumu, ka pieteikums ir Kopienas kolektīvai zīmei;

k) vajadzības gadījumā, pieteicēja paziņojumu, ka viņš atsauc jebkādas ekskluzīvas tiesības uz zīmes kādu elementu, ievērojot 1. noteikuma 3) punktu vai 11. noteikuma 2) punktu;

l) valodu, kurā pieteikums iesniegts, un otro valodu, ko pieteicējs norādījis, ievērojot Regulas 115. panta 3. punktu;

▼M1

m) attiecīgā gadījumā paziņojumu, ka pieteikums iesniegts sakarā ar starptautiskas reģistrācijas, kas apzīmē Eiropas Kopienu, pārveidošanu saskaņā ar regulas 156. pantu, kopā ar dienu, kad veikta preču zīmes starptautiskā reģistrācija saskaņā ar Madrides Protokola 3. panta 4. punktu, vai dienu, kurā reģistrēta teritoriālā paplašināšana uz Eiropas Kopienu, kas veikta pēc preču zīmes starptautiskās reģistrācijas saskaņā ar Madrides Protokola 3. ter panta 2. punktu, un attiecīgā gadījumā starptautiskās reģistrācijas prioritātes dienu.

▼B

13. noteikums

Pieteikuma grozījums

1. Pieteikums iesniegtā pieteikuma grozījumiem saskaņā ar Regulas 44. pantu ietver:

a) pieteikuma lietas numuru;

b) pieteicēja vārdu un adresi saskaņā ar 1. noteikuma 1) punkta b) apakšpunktu;

▼M2 —————

▼B

d) norādi par pieteikumā labojamo vai grozāmo elementu un šo elementu tā izlabotajā vai grozītajā versijā;

e) ja grozījums attiecas uz zīmes atveidojumu, zīmes grozīto atveidojumu saskaņā ar 3. noteikumu.

▼M2 —————

▼B

3. Ja pieteikuma grozījumus reglamentējošās prasības nav izpildītas, Birojs paziņo šīs nepilnības pieteicējam. Ja nepilnības Biroja noteiktā laikā neizlabo, Birojs pieteikumu grozījumiem noraida.

4. Ja grozījumu publicē, ievērojot Regulas 44. panta 2, punktu, šīs regulas 15. līdz 22. noteikumu piemēro mutatis mutandis

5. Var iesniegt vienu pieteikumu grozījumiem, lai izdarītu viena un tā paša elementa grozījumus viena un tā paša pieteicēja iesniegtos divos vai vairākos pieteikumos. Ja uz pieteikumu grozījumiem attiecas nodevas samaksa, prasītā nodeva jāsamaksā attiecībā uz katru grozāmo pieteikumu.

6. Šā noteikuma 1) līdz 5) punktu piemēro mutatis mutandis pieteikumiem, lai grozītu pieteicēja ieceltā pārstāvja vārdu vai juridisko adresi. Uz šādiem pieteikumiem neattiecas nodevas samaksa.

▼M2

13.a noteikums

Pieteikuma sadalīšana

1. Paziņojumā par pieteikuma sadalīšanu saskaņā ar Regulas 44.a pantu ir:

a) pieteikuma numurs;

b) pieteicēja vārds (nosaukums) un adrese saskaņā ar 1. noteikuma 1. punkta b) apakšpunktu;

c) to preču un pakalpojumu saraksts, uz kuriem attieksies nodalītais pieteikums, vai, ja tiek lūgts nodalīt vairāk nekā vienu pieteikumu, to preču un pakalpojumu saraksti, uz kuriem attieksies katrs nodalītais pieteikums;

d) to preču un pakalpojumu saraksts, kas paliks sākotnējā pieteikumā.

2. Ja Birojs konstatē, ka 1. punktā noteiktās prasības nav izpildītas vai ka preču un pakalpojumu saraksts nodalītajam pieteikumam daļēji sakrīt ar to preču un pakalpojumu sarakstu, kas paliks sākotnējā pieteikumā, tas aicina pieteicēju termiņā, ko Birojs var noteikt, novērst konstatētos trūkumus.

Ja noteiktajā termiņā trūkumi nav novērsti, Birojs noraida paziņojumu par sadalīšanu.

3. Regulas 44.a panta 2. punkta b) apakšpunktā minētie termiņi, kuros paziņojums par pieteikuma sadalīšanu nav pieļaujams, ir šādi:

a) laikposms pirms pieteikuma datuma piešķiršanas;

b) Regulas 42. panta 1. punktā paredzētie trīs mēneši pēc pieteikuma publicēšanas;

c) laikposms pēc uzaicinājuma samaksāt 23. noteikuma 1. punktā minēto reģistrācijas maksu.

4. Ja Birojs konstatē, ka paziņojums par sadalīšanu nav pieļaujams saskaņā ar Regulas 44.a pantu vai saskaņā ar šā noteikuma 3. punkta a) vai b) apakšpunktu, tas noraida paziņojumu par sadalīšanu.

5. Birojs izveido atsevišķu nodalītā pieteikuma lietu, kurā ietilpst sākotnējā pieteikuma lietas pilnīga kopija, kā arī paziņojums par sadalīšanu un sarakste, kas uz to attiecas. Nodalītajam pieteikumam Birojs piešķir jaunu pieteikuma numuru.

6. Ja paziņojums par sadalīšanu attiecas uz pieteikumu, kas jau ir publicēts saskaņā ar Regulas 40. pantu, informāciju par sadalīšanu publicē Kopienas Preču zīmju biļetenā. Nodalīto pieteikumu publicē; publikācijā ir 12. noteikumā minētās norādes un elementi. Pēc publicēšanas nesākas jauns iebildumu iesniegšanas periods.

▼B

14. noteikums

Kļūdu labojums publikācijās

1. Ja pieteikuma publikācijā ir Birojam piedēvējama kļūda, Birojs labo šo kļūdu vai nu pats pēc savas ierosmes, vai pēc pieteicēja lūguma.

2. Ja 1) punktā minēto lūgumu izdara pieteicējs, 13. noteikumu piemēro mutatis mutandis. Lūgums nav pakļauts nodevas samaksai.

3. Saskaņā ar šo noteikumu veiktos labojumus publicē.

4. Regulas 42. panta 2. punktu un 15. līdz 22. noteikumu piemēro mutatis mutandis, ja labojums attiecas uz preču vai pakalpojumu sarakstu vai zīmes atveidojumu.

II SADAĻA

IEBILDUMU UN PIERĀDĪJUMA PAR IZMANTOŠANU PROCEDŪRA

▼M2

15. noteikums

Paziņojums par iebildumu

1. Paziņojumu par iebildumu var iesniegt, pamatojoties uz vienu vai vairākām agrākām preču zīmēm Regulas 8. panta 2. punkta nozīmē (agrākas preču zīmes) un pamatojoties uz vienu vai vairākām citām agrākām tiesībām Regulas 8. panta 4. punkta nozīmē (agrākas tiesības), ja vien agrākās preču zīmes vai agrākās tiesības pieder vienam un tam pašam īpašniekam vai vieniem un tiem pašiem īpašniekiem. Ja agrākai zīmei un/vai agrākām tiesībām ir vairāk nekā viens īpašnieks (kopīpašums), iebildumu var iesniegt jebkurš no tiem vai visi.

2. Paziņojums par iebildumu ietver:

a) tā pieteikuma numuru, pret kuru ir iesniegts iebildums, un Kopienas preču zīmes pieteicēja vārdu (nosaukumu);

b) skaidru norādi uz agrāko preču zīmi vai agrākām tiesībām, kas ir iebilduma pamatā, proti: i) ja iebildums pamatots ar agrāku preču zīmi Regulas 8. panta 2. punkta a) vai b) apakšpunkta nozīmē vai ja iebildums pamatots ar Regulas 8. panta 3. punktu, norādi uz agrākās preču zīmes lietas numuru vai reģistrācijas numuru, norādi, vai agrākā preču zīme ir reģistrēta vai tas ir reģistrācijas pieteikums, kā arī norādi uz dalībvalstīm, attiecīgā gadījumā arī Beniluksa valstīm, kurās vai kurām agrākā zīme ir aizsargāta, vai attiecīgā gadījumā norādi, ka tā ir Kopienas preču zīme; ii) ja iebildums pamatots ar plaši pazīstamu zīmi Regulas 8. panta 2. punkta c) apakšpunkta nozīmē, norādi, kurā dalībvalstī zīme ir plaši pazīstama, kā arī i) apakšpunktā minētās norādes vai zīmes atveidojumu; iii) ja iebildums pamatots ar agrākām tiesībām 8. panta 4. punkta nozīmē, norādi par to veidu un būtību, agrāko tiesību atveidojumu un norādi, vai agrākās tiesības attiecas uz visu Kopienu vai uz vienu vai vairākām dalībvalstīm un pēdējā gadījumā norādi uz attiecīgajām dalībvalstīm;

c) iebilduma pamatojumu, t.i., paziņojumu, ka izpildītas Regulas 8. panta 1., 3., 4. un 5. punkta attiecīgās prasības;

d) agrākās zīmes pieteikuma datumu un, ja pieejams, reģistrācijas datumu, kā arī prioritātes datumu, ja vien tā nav nereģistrēta plaši pazīstama preču zīme;

e) agrākās zīmes atveidojumu, kāda tā tikusi reģistrēta vai pieteikta; ja agrākā zīme ir krāsaina, atveidojums arī ir krāsains;

f) preces un pakalpojumus, kas ir iebilduma pamatā;

g) ja iebilduma pamatā ir agrāka zīme, kam ir laba reputācija Regulas 8. panta 5. punkta nozīmē, norādi uz dalībvalsti, kurā un attiecībā uz kurām precēm un pakalpojumiem zīmei ir laba reputācija;

h) par iebilduma iesniedzēju pusi: i) iebilduma iesniedzējas puses vārdu (nosaukumu) un adresi saskaņā ar 1. noteikuma 1) punkta b) apakšpunktu; ii) ja iebilduma iesniedzēja puse ir iecēlusi pārstāvi, pārstāvja vārdu (nosaukumu) un darba adresi saskaņā ar 1. noteikuma 1. punkta e) apakšpunktu; iii) ja iebildumu ir cēlis licenciāts vai persona, kas saskaņā ar attiecīgajiem valsts tiesību aktiem ir tiesīga izmantot agrākas tiesības, attiecīgu paziņojumu un norādi par atļauju vai tiesībām iesniegt iebildumu.

3. Paziņojums par iebildumu var ietvert:

a) norādi uz precēm un pakalpojumiem, pret kuriem vērsts iebildums; ja šādas norādes nav, tiek uzskatīts, ka iebildums ir vērsts pret visām precēm un pakalpojumiem, uz kurām attiecas Kopienas preču zīmes pieteikums, pret ko iesniegts iebildums;

b) motivētu paziņojumu, kurā izklāstīti galvenie fakti un argumenti, kas ir iebilduma pamatā, kā arī pierādījumus, kas pamato iebildumu.

4. Ja iebildums pamatots ar vairāk nekā vienu agrāku zīmi vai agrākām tiesībām, 2. un 3. punkts attiecas uz katru no šīm tiesībām.

16. noteikums

Valodu lietojums paziņojumā par iebildumu

1. Regulas 115. panta 6. punktā minētais termiņš, kurā iebilduma iesniedzējai pusei jāiesniedz iebilduma tulkojums, ir viens mēnesis pēc iebildumu iesniegšanas termiņa beigām.

2. Ja iebilduma iesniedzēja puse vai pieteicējs pirms dienas, kad paredzēts uzsākt iebilduma procedūru saskaņā ar 18. noteikuma 1. punktu, informē Biroju, ka pieteicējs un iebilduma iesniedzēja puse ir vienojušies par citu iebilduma procedūras valodu saskaņā ar Regulas 115. panta 7. punktu, iebilduma iesniedzēja puse, ja paziņojums par iebildumu nav iesniegts šajā valodā, iesniedz tā tulkojumu šajā valodā viena mēneša laikā no minētās dienas. Ja tulkojums nav iesniegts vai iesniegts ar novēlošanos, procedūras valoda netiek mainīta.

16.a noteikums

Pieteicēja informēšana

Visus paziņojumus par iebildumu un visus iebilduma iesniedzējas puses iesniegtos dokumentus, kā arī visus Biroja paziņojumus, kas adresēti vienai pusei pirms 18. noteikumā minētā perioda beigām, Birojs nosūta otrai pusei, lai to informētu par iebilduma iesniegšanu.

17. noteikums

Pieļaujamības pārbaude

1. Ja iebildumu periodā nav nomaksāta iebilduma maksa, uzskata, ka iebildums nav iesniegts. Ja iebilduma maksa tiek samaksāta pēc iebildumu perioda beigām, to atmaksā iebilduma iesniedzējai pusei.

2. Ja paziņojums par iebildumu nav iesniegts iebildumu periodā vai ja paziņojumā par iebildumu nav skaidri norādīts pieteikums, pret kuru ceļ iebildumu, vai arī agrākā zīme, vai agrākās tiesības, kas pamato iebildumu saskaņā ar 15. noteikuma 2. punkta a) un b) apakšpunktu, vai tajā nav iebilduma pamatojuma saskaņā ar 15. noteikuma 2. punkta c) apakšpunktu un ja šie trūkumi nav novērsti iebildumu periodā, Birojs noraida iebildumu kā nepieļaujamu.

3. Ja iebilduma iesniedzēja persona neiesniedz tulkojumu, kā prasīts 16. noteikuma 1. punktā, iebildumus noraida kā nepieļaujamu. Ja iebilduma iesniedzēja puse iesniedz nepilnīgu tulkojumu, izskatot iebilduma pieļaujamību, iebilduma paziņojuma neiztulkoto daļu neņem vērā.

4. Ja paziņojums par iebildumu neatbilst citām 15. noteikuma prasībām, Birojs attiecīgi informē iebilduma iesniedzēju pusi un aicina to divu mēnešu laikā novērst pamanītos trūkumus. Ja trūkumi nav novērsti pirms šā termiņa beigām, Birojs noraida iebildumu kā nepieļaujamu.

5. Ja saskaņā ar 1. punktu konstatē, ka paziņojums par iebildumu ir uzskatāms par neiesniegtu, vai pieņem lēmumu par iebilduma noraidīšanu, pamatojoties uz tā nepieļaujamību saskaņā ar 2., 3. un 4. punktu, pieteicējs par to tiek informēts.

18. noteikums

Iebilduma procedūras uzsākšana

1. Kad iebildums ir atzīts par pieļaujamu saskaņā ar 17. noteikumu, Birojs nosūta paziņojumu visām pusēm par to, ka iebilduma procedūra uzskatāma par uzsāktu divus mēnešus pēc paziņojuma saņemšanas. Šo periodu var pagarināt līdz pat 24 mēnešiem, ja abas puses iesniedz lūgumu par šādu pagarinājumu pirms minētā laikposma beigām.

2. Ja 1. punktā minētajā laikposmā pieteikumu atsauc vai attiecina tikai uz precēm un pakalpojumiem, pret kuriem nav vērsts iebildums, vai ja Birojam paziņo par pušu izlīgumu, vai ja pieteikums ir norādīts paralēli notiekošā procedūrā, iebilduma procedūra tiek izbeigta.

3. Ja 1. punktā minētajā laikposmā pieteicējs ierobežo pieteikumu, svītrojot atsevišķas preces un pakalpojumus, pret kuriem vērsts iebildums, Birojs aicina iebilduma iesniedzēju pusi norādīt līdz tā noteiktam termiņam, vai puse uztur iebildumu, un, ja uztur, tad pret kurām atlikušajām precēm vai pakalpojumiem. Ja iebilduma iesniedzēja puse atsauc iebildumu ierobežojuma dēļ, iebilduma procedūru izbeidz.

4. Ja pirms 1. punktā minētā laikposma iebilduma procedūru izbeidz saskaņā ar 2. vai 3. punktu, lēmumu par izdevumiem nepieņem.

5. Ja pirms 1. punktā minētā laikposma beigām iebilduma procedūru izbeidz tādēļ, ka pieteikums atsaukts vai ierobežots, vai saskaņā ar 3. punktu, iebilduma maksu atmaksā.

19. noteikums

Iebilduma pamatojums

1. Līdz Biroja noteiktam termiņam, kas ilgst vismaz 2 mēnešus no dienas, kad iebilduma procedūru uzskata par uzsāktu saskaņā ar 18. noteikuma 1. punktu, Birojs dod iespēju iebilduma iesniedzējai pusei iesniegt faktus, pierādījumus un argumentāciju, kas pamato iebildumu, vai papildināt faktus, pierādījumus vai argumentāciju, kas jau ir iesniegti saskaņā ar 15. noteikuma 3. punktu.

2. Šā noteikuma 1. punktā minētajā termiņā iebilduma iesniedzēja puse sniedz arī pierādījumus par tās agrākās zīmes vai agrāko tiesību pastāvēšanu, spēkā esamību un aizsardzības apjomu, kā arī pierādījumus par to, ka tai ir tiesības iesniegt iebildumu. Jo īpaši iebilduma iesniedzēja puse iesniedz šādus pierādījumus:

a) ja iebildums pamatots ar preču zīmi, kas nav Kopienas preču zīme, lai pierādītu, ka tā ir iesniegta reģistrācijai vai reģistrēta, iesniedz šādus dokumentus: i) ja preču zīme vēl nav reģistrēta, attiecīgās iesnieguma apliecības kopiju vai līdzvērtīgu dokumentu no iestādes, kurai iesniegts preču zīmes pieteikums; vai ii) ja preču zīme ir reģistrēta, attiecīgās reģistrācijas apliecības kopiju un attiecīgā gadījumā pēdējās atjaunošanas apliecības kopiju, kas norāda, ka preču zīmes aizsardzības laiks pārsniedz 1) punktā noteikto termiņu un visus tā pagarinājumus, vai līdzvērtīgus dokumentus no iestādes, kas preču zīmi ir reģistrējusi;

b) ja iebildums pamatots ar plaši pazīstamu preču zīmi Regulas 8. panta 2. punkta c) apakšpunkta nozīmē, pierādījumus par to, ka šī zīme ir plaši pazīstama attiecīgajā teritorijā;

c) ja iebildums pamatots ar preču zīmi, kam ir laba reputācija Regulas 8. panta 5. punkta nozīmē, papildus šā punkta a) apakšpunktā minētajiem pierādījumiem pierādījumus par to, ka zīme ir ar labu reputāciju, kā arī pierādījumus vai argumentus, kas pierāda, ka pieteiktās preču zīmes nepamatota lietojuma dēļ tiks gūtas netaisnas priekšrocības vai arī tiks nodarīts kaitējums agrākās preču zīmes atšķirtspējai vai reputācijai;

d) ja iebildums pamatots ar agrākām tiesībām Regulas 8. panta 4. punkta nozīmē, pierādījumus par to iegūšanu, pastāvēšanu un šo tiesību aizsardzības apjomu;

e) ja iebildums pamatots ar Regulas 8. panta 3. punktu, pierādījumus par iebilduma iesniedzējas puses īpašumtiesībām un par tās attiecībām ar aģentu vai pārstāvi.

3. Informācija un pierādījumi, kas minēti 1. un 2. punktā, ir valodā, kurā notiek procedūra, vai kopā ar tulkojumu. Tulkojumu iesniedz termiņā, kas noteikts oriģināldokumenta iesniegšanai.

4. Birojs neņem vērā rakstiskus iesniegumus vai dokumentus, vai to daļas, kas Biroja noteiktajā termiņā nav iesniegti vai nav pārtulkoti procedūras valodā.

20. noteikums

Iebildumu izskatīšana

1. Ja līdz 19. noteikuma 1. punktā minētā termiņa beigām iebilduma iesniedzēja puse nav pierādījusi tās agrākās zīmes vai agrāko tiesību pastāvēšanu, spēkā esamību un aizsardzības apjomu un nav pierādījusi, ka tai ir tiesības iesniegt iebildumu, iebildumu noraida kā nepamatotu.

2. Ja iebildums nav noraidīts saskaņā ar 1. punktu, Birojs paziņo pieteicējam, ka saņemts iebildums, un aicina pieteicēju Biroja noteiktajā termiņā iesniegt apsvērumus.

3. Ja pieteicējs neiesniedz apsvērumus, Birojs nolēmumā par iebildumu pamatojas uz pierādījumiem, kas ir tā rīcībā.

4. Par pieteicēja iesniegtajiem apsvērumiem paziņo iebilduma iesniedzējai pusei, kuru Birojs, ja tas uzskata par nepieciešamu, aicina atbildēt Biroja noteiktā termiņā.

5. Šā panta 18. noteikuma 2. un 3. punktu piemēro mutatis mutandis pēc dienas, kad iebilduma procedūru uzskata par uzsāktu.

6. Attiecīgos gadījumos Birojs var aicināt puses ierobežot apsvērumus, attiecinot tos uz noteiktiem jautājumiem – tādā gadījumā tas ļauj pusei izvirzīt pārējos jautājumus vēlākā procedūras posmā. Nekādā ziņā nevar prasīt, lai Birojs informētu puses par faktiem vai pierādījumiem, kurus varētu iesniegt, vai faktiem un pierādījumiem, kas nav iesniegti.

7. Birojs var apturēt iebilduma procedūru:

a) ja iebildums pamatots ar reģistrācijas pieteikumu saskaņā ar Regulas 8. panta 2. punkta b) apakšpunktu, līdz galīgā lēmuma pieņemšanai šajā procedūrā;

b) ja iebildums pamatots ar ģeogrāfiskās norādes vai izcelsmes norādes reģistrācijas pieteikumu saskaņā ar Padomes Regulu (EEK) Nr. 2081/92 ( 4 ), līdz galīgā lēmuma pieņemšanai šajā procedūrā; vai

c) ja apturēšana atbilst apstākļiem.

▼B

21. noteikums

Vairākkārtīgi iebildumi

1. Ja attiecībā uz vienu un to pašu pieteikumu Kopienas preču zīmei iesniegti vairāki iebildumi, Birojs var tos apvienot. Pēc tam Birojs var nolemt neturpināt izskatīt tos šādā veidā.

2. Ja viena vai vairāku iebildumu iepriekšēja izskatīšana atklāj, ka Kopienas preču zīme, par kuru iesniegts reģistrācijas pieteikums, iespējams nav pieņemama reģistrācijai attiecībā uz dažām vai visām precēm vai pakalpojumiem, kam tiek lūgta reģistrācija, Birojs var apturēt pārējās iebildumu procedūras. Birojs informē pārējās oponējošās puses par jebkādiem būtiskiem lēmumiem, kas pieņemti turpināto procedūru gaitā.

3. Tiklīdz lēmums par pieteikuma noraidīšanu ir kļuvis galīgs, iebildumus, par kuriem lēmums tika atlikts saskaņā ar 2) punktu, uzskata par noraidītiem un par to attiecīgi informē attiecīgās oponējošās puses. Uzskata, ka šāds noraidījums rada lietu, kas nav virzīta uz spriedumu Regulas 81. panta 4. punkta nozīmē.

4. Birojs atmaksā 50 % no iebildumu nodevas, ko iemaksājusi katra oponējošā puse, kuras iebildumu uzskata par noraidītu saskaņā ar 1), 2) un 3) punktu.

▼M2

22. noteikums

Izmantošanas pierādījumi

1. Lūgumu par izmantošanas pierādījumiem saskaņā ar Regulas 43. panta 2. un 3. punktu var pieņemt tikai tad, ja pieteicējs šādu lūgumu iesniedz Biroja noteiktā termiņā saskaņā ar 20. noteikuma 2. punktu.

2. Ja iebilduma iesniedzējai pusei jāsniedz izmantošanas pierādījumi vai jāparāda, ka ir pienācīgi iemesli neizmantošanai, Birojs uzaicina viņu sniegt nepieciešamos pierādījumus tā noteiktā termiņā. Ja iebilduma iesniedzēja puse neiesniedz šādus pierādījumus norādītajā termiņā, Birojs iebildumu noraida.

3. Norādes un pierādījumi, ar ko pierāda izmantošanu, ir norādes par pretstatītās preču zīmes izmantošanas vietu, laiku, lietošanas apjomu un veidu attiecībā uz precēm un pakalpojumiem, kuriem tā reģistrēta un kuri ir iebilduma pamatā, kā arī pierādījumi šo norāžu pamatojumam saskaņā ar 4. punktu.

4. Pierādījumus sniedz saskaņā ar 79. un 79.a noteikumu, un principā iesniedz tikai papildu dokumentus un priekšmetus, tādus kā iepakojumi, uzlīmes, cenrāži, katalogi, faktūrrēķini, fotogrāfijas, laikrakstu sludinājumi un Regulas 76. panta 1. punkta f) apakšpunktā minētie rakstveida paziņojumi.

5. Izmantošanas pierādījumus var lūgt, vienlaikus iesniedzot vai neiesniedzot apsvērumus par iebilduma pamatojumu. Šādus apsvērumus var iesniegt kopā ar apsvērumiem par izmantošanas pierādījumiem.

6. Ja pierādījumi, ko sniegusi iebilduma iesniedzēja puse, nav iebilduma procedūras valodā, Birojs var pieprasīt, lai iebilduma iesniedzēja puse Biroja noteiktā termiņā iesniedz pierādījumu tulkojumu attiecīgajā valodā.

▼B

III SADAĻA

REĢISTRĀCIJAS PROCEDŪRA

23. noteikums

Preču zīmes reģistrācija

1. Regulas 45. pantā paredzēto reģistrācijas nodevu veido:

a) pamatnodeva; un

b) klases nodeva katrai klasei, ja to ir vairāk par trim, attiecībā uz kurām zīme reģistrējama.

2. Ja nav iesniegti nekādi iebildumi vai iesniegtie iebildumi ir noraidīti ar atsaukumu, noraidījumu vai citu atsaukumu, Birojs pieprasa no pieteicēja samaksāt reģistrācijas nodevu divos mēnešos no pieprasījuma saņemšanas.

3. Ja reģistrācijas nodevu nesamaksā savlaicīgi, to vēl var likumīgi samaksāt divos mēnešos pēc paziņojuma par termiņa neievērošanu ar nosacījumu, ka šajā laikā samaksā Nodevu regulā noteikto papildu nodevu.

4. Saņemot reģistrācijas nodevu, pieprasīto zīmi un 84. noteikuma 2) punktā norādītos konkrētos datus reģistrē Kopienas Preču zīmju reģistrā.

5. Reģistrāciju publicē Kopienas Preču zīmju biļetenā.

6. Reģistrācijas nodevu atmaksā, ja pieprasīto preču zīmi nereģistrē.

24. noteikums

Reģistrācijas apliecība

1. Birojs izsniedz preču zīmes īpašniekam reģistrācijas apliecību, kurā ir 84. noteikuma 2) punktā paredzētie ieraksti un attiecīgs paziņojums, ka šie ieraksti iereģistrēti Reģistrā.

▼M2

2. Kad samaksāta maksa, Birojs izsniedz apliecinātas vai neapliecinātas reģistrācijas apliecības kopijas.

▼B

25. noteikums

Reģistrācijas maiņa

1. Pieteikums reģistrācijas maiņai, ievērojot Regulas 48. panta 2. punktu, ietver:

a) reģistrācijas numuru;

b) zīmes īpašnieka vārdu un adresi saskaņā ar 1. noteikuma 1) punkta b) apakšpunktu;

▼M2 —————

▼B

d) norādi par izmaināmo elementu zīmes atveidojumā un šo elementu tā izmainītajā versijā;

e) izmainītās zīmes atveidojumu saskaņā ar 3. noteikumu.

2. Pieteikumu uzskata par neiesniegtu, līdz samaksāta nepieciešamā nodeva. Ja nodeva nav samaksāta vai tā nav samaksāta pilnībā, Birojs par to attiecīgi informē pieteicēju.

3. Ja reģistrācijas maiņu reglamentējošās prasības nav izpildītas, Birojs darazināmu šo nepilnību pieteicējam. Ja nepilnību Biroja noteiktajā termiņā nenovērš, Birojs pieteikumu noraida.

4. Ja reģistrācijas maiņu apstrīd, ievērojot Regulas 48. panta 3. punktu, tad Regulā un šajos noteikumos ietvertos noteikumus par iebildumiem piemēro mutatis mutandis

5. Viena un tā paša elementa izmaiņai viena un tā paša īpašnieka divās vai vairākās reģistrācijās var iesniegt vienu pieteikumu. Nepieciešamo nodevu maksā attiecībā par katru izmaināmo reģistrāciju.

▼M2

25.a noteikums

Reģistrācijas dalīšana

1. Paziņojumā par reģistrācijas dalīšanu saskaņā ar Regulas 48.a pantu ir:

a) reģistrācijas numurs;

b) preču zīmes īpašnieka vārds (nosaukums) un adrese saskaņā ar 1. noteikuma 1) punkta b) apakšpunktu;

c) to preču un pakalpojumu saraksts, uz kuriem attiecas nodalītā reģistrācija, vai, ja tiek lūgts nodalīt vairāk nekā vienu reģistrāciju, preču un pakalpojumu saraksts katrai nodalītajai reģistrācijai;

d) to preču un pakalpojumu saraksts, uz kuriem joprojām attieksies sākotnējā reģistrācija.

2. Ja Birojs konstatē, ka 1. punktā noteiktās prasības nav izpildītas vai ka to preču un pakalpojumu sarakstā, uz kuriem attiecas nodalītā reģistrācija, iekļauta arī daļa to preču vai pakalpojumu, uz kuriem joprojām attieksies sākotnējā reģistrācija, tas aicina pieteicēju termiņā, ko Birojs var noteikt, novērst konstatētos trūkumus.

Ja trūkumus noteiktajā termiņā nenovērš, Birojs noraida dalīšanas paziņojumu.

3. Ja Birojs konstatē, ka dalīšanas paziņojums nav pieļaujams saskaņā ar Regulas 48.a pantu, tas noraida dalīšanas paziņojumu.

4. Birojs veido atsevišķu nodalītās reģistrācijas lietu, kurā ietilpst sākotnējās reģistrācijas lietas pilnīga kopija, arī dalīšanas paziņojums un sarakste, kas uz to attiecas. Nodalītajai reģistrācijai Birojs piešķir jaunu reģistrācijas numuru.

▼B

26. noteikums

Kopienas preču zīmes īpašnieka vai viņa reģistrētā pārstāvja vārda vai adreses maiņa

1. Kopienas preču zīmes īpašnieka vārda vai adreses maiņu, kas nav Kopienas preču zīmes izmainīšana, ievērojot Regulas 48. panta 2. punktu, un kas nav reģistrētās preču zīmes pilnīgas vai daļējas nodošanas sekas, pēc īpašnieka lūguma iereģistrē reģistrā.

2. Pieteikums reģistrētās zīmes īpašnieka vārda vai adreses maiņai ietver:

a) zīmes reģistrācijas numuru;

b) zīmes īpašnieka vārdu un adresi, kā iereģistrēts reģistrā;

c) norādi par zīmes īpašnieka grozīto vārdu un adresi saskaņā ar 1. noteikuma 1) punkta e) apakšpunktu.

▼M2 —————

▼B

3. Uz pieteikumu neattiecas nodevas maksa.

4. Par viena un tā paša īpašnieka vārda un adreses maiņu attiecībā uz divām vai vairākām reģistrācijām var iesniegt vienu pieteikumu.

5. Ja prasības, kas reglamentē maiņas reģistrāciju, nav izpildītas, Birojs šo nepilnību dara zināmu pieteicējam. Ja nepilnību Biroja noteiktajā laikā nenovērš, Birojs pieteikumu noraida.

6. Attiecībā uz reģistrētā pārstāvja vārda vai adreses maiņu 1) līdz 5) punktu piemēro mutatis mutandis.

7. Attiecībā uz pieteikumiem par Kopienas preču zīmēm 1) līdz 6) punktu piemēro mutatis mutandis. Maiņu iereģistrē Biroja Kopienas preču zīmju pieteikumu kartotēkā.

27. noteikums

Kļūdu labojums reģistrā un reģistrācijas publikācijā

1. Ja zīmes reģistrācijā vai reģistrācijas publikācijā ir Birojam piedēvējama kļūda, Birojs labo šo kļūdu vai nu pēc savas ierosmes vai pēc īpašnieka lūguma.

2. Ja šādu lūgumu izsaka īpašnieks, 26. noteikumu piemēro mutatis mutandis. Uz lūgumu neattiecas nodevas samaksa.

3. Birojs publicē saskaņā ar šo noteikumu izdarītos labojumus.

28. noteikums

Agrākas izcelsmes prasība pēc Kopienas preču zīmes reģistrācijas

1. Pieteikums, ievērojot Regulas 35. pantu, lai iegūtu vienas vai vairāku agrāku preču zīmju agrāku izcelsmi, kā norādīts Regulas 34. pantā, ietver:

a) Kopienas preču zīmes reģistrācijas numuru;

b) Kopienas preču zīmes īpašnieka vārdu un adresi saskaņā ar 1. noteikuma 1) punkta b) apakšpunktu;

▼M2 —————

▼M2

d) norādi par dalībvalsti vai dalībvalstīm, kurās vai kurām agrākā zīme ir reģistrēta, attiecīgās reģistrācijas numuru un pieteikuma datumu un preces un pakalpojumus, kuriem reģistrēta agrākā preču zīme;

▼B

e) norādi par precēm vai pakalpojumiem, attiecībā uz ko pieprasa agrāku izcelsmi;

f) attiecīgās reģistrācijas kopiju; kopiju jāapstiprina kompetentai iestādei, ka tā ir attiecīgās reģistrācijas precīza kopija.

2. Ja prasības, kas reglamentē agrākas izcelsmes prasību, nav izpildītas, Birojs šo nepilnību dara zināmu pieteicējam. Ja šo nepilnību nenovērš Biroja noteiktajā termiņā, Birojs pieteikumu noraida.

3. Birojs informē Beniluksa Preču zīmju biroju vai attiecīgās dalībvalsts centrālo rūpnieciskā īpašuma biroju par faktisko agrākas izcelsmes prasību.

4. Biroja priekšsēdētājs var noteikt, ka pieteicēja iesniedzamais materiāls var būt mazāka apjoma, nekā prasīts saskaņā ar 1) punkta f) apakšpunktu, ar nosacījumu, ka prasītā informācija Birojam ir pieejama no citiem avotiem.

IV SADAĻA

ATJAUNOŠANA

29. noteikums

Paziņojums par termiņa izbeigšanos

Vismaz sešus mēnešus pirms reģistrācijas termiņa beigām Birojs informē Kopienas preču zīmes īpašnieku un ikvienu personu, kam ir reģistrētas tiesības, ieskaitot licenci, attiecībā uz Kopienas preču zīmi, ka reģistrācijai tuvojas izbeigšanās termiņš. Šāda paziņojuma nesniegšana reģistrācijas termiņa izbeigšanos neietekmē.

▼M2

30. noteikums

Reģistrācijas atjaunošana

1. Atjaunošanas pieteikumā ir:

a) atjaunošanas pieprasītāja vārds (nosaukums);

b) atjaunojamās Kopienas preču zīmes reģistrācijas numurs;

c) ja atjaunošanu lūdz tikai daļai preču un pakalpojumu, kuriem reģistrēta zīme, norāde uz tām klasēm vai precēm un pakalpojumiem, kuriem lūdz atjaunošanu, vai tām klasēm vai precēm un pakalpojumiem, kuriem nelūdz atjaunošanu, preces un pakalpojumus sagrupējot atbilstoši Nicas klasifikācijai, pirms katras grupas norādot šīs klasifikācijas klases numuru, uz kuru attiecas preču un pakalpojumu grupa, un sakārtojot tās šīs klasifikācijas klašu secībā.

2. Maksas, kas saskaņā ar Regulas 47. punktu ir maksājamas par Kopienas preču zīmes atjaunošanu, ir šādas:

a) pamatmaksa;

b) maksa par katru klasi, kurai pieteikta atjaunošana, neskaitot trīs klases; un

c) vajadzības gadījumā papildu maksa par novēlotu atjaunošanas maksas samaksu vai novēlotu atjaunošanas pieteikuma iesniegšanu saskaņā ar Regulas 47. panta 3. punktu, kā noteikts Nodevu regulā.

3. Tiek uzskatīts, ka ir lūgta atjaunošana, ja 2. punktā minētais maksājums ir veikts Nodevu regulas 5. panta 1. punktā minētā veidā, ja tajā ir visas norādes, kas prasītas šā noteikuma 1. punkta a) un b) apakšpunktā un Nodevu regulas 7. panta 1. punktā.

4. Ja atjaunošanas pieteikums ir iesniegts Regulas 47. panta 3. punktā paredzētajā termiņā, bet ja nav izpildīti citi Regulas 47. panta un šo noteikumu nosacījumi, kas reglamentē atjaunošanu, Birojs paziņo pieteicējam par konstatētajiem trūkumiem.

5. Ja atjaunošanas pieteikumu neiesniedz vai iesniedz pēc Regulas 47. panta 3. punkta trešajā teikumā noteiktā termiņa vai ja nav samaksātas nodevas, vai ja tās samaksātas pēc attiecīgā termiņa beigām, vai ja trūkumi nav novērsti minētajā termiņā, Birojs pieņem lēmumu, ka reģistrācijas termiņš ir beidzies, un informē par to Kopienas preču zīmes īpašnieku.

Ja ar samaksāto maksu nepietiek visām preču un pakalpojumu klasēm, kam lūdz atjaunošanu, šādu lēmumu nepieņem, ja ir skaidrs, uz kuru klasi vai klasēm tā attiecas. Ja trūkst citu kritēriju, Birojs ņem vērā klases to klasifikācijas secībā.

6. Ja saskaņā ar 5. punktu pieņemtais lēmums ir galīgs, Birojs izslēdz zīmi no reģistra. Izslēgšana stājas spēkā nākamajā dienā pēc dienas, kad beidzas līdzšinējās reģistrācijas termiņš.

7. Ja 2. punktā paredzētās atjaunošanas maksas ir samaksātas, bet reģistrācija nav atjaunota, maksas atmaksā.

8. Vienu atjaunošanas pieteikumu var iesniegt par divām un vairāk zīmēm, ja vien samaksā visas vajadzīgās maksas par katru zīmi, ar noteikumu, ka visos gadījumos ir viens un tas pats īpašnieks vai pārstāvis.

▼B

V SADAĻA

NODOŠANA, LICENCES UN CITAS TIESĪBAS, IZMAIŅAS

31. noteikums

Nodošana

1. Pieteikums nodošanas reģistrācijai saskaņā ar 17. pantu ietver:

a) Kopienas preču zīmes reģistrācijas numuru;

b) sīkas ziņas par jauno īpašnieku saskaņā ar 1. noteikuma 1) punkta b) apakšpunktu;

c) ja nodošanā nav iekļautas visas reģistrētās preces vai pakalpojumi, sīkas ziņas par reģistrētajām precēm vai pakalpojumiem, uz ko attiecas nodošana;

d) dokumenti, kas attiecīgi konstatē nodošanu saskaņā ar Regulas 17. panta 2. un 3. punktu.

2. Vajadzības gadījumā pieteikums var ietvert jaunā īpašnieka pārstāvja vārdu un juridisko adresi, kas jāizklāsta saskaņā ar 1. noteikuma 1) punkta e) apakšpunktu.

▼M2 —————

▼B

5. Saskaņā ar 1) punkta d) apakšpunktu pietiekams pierādījums nodošanai ir:

a) fakts, ka pieteikumu nodošanas reģistrācijai parakstījis reģistrētais īpašnieks vai viņa pārstāvis un tiesību pārmantotājs vai viņa pārstāvis; vai

b) fakts, ka pieteikumam, ja to iesniedzis tiesību pārmantotājs, pievienots reģistrētā īpašnieka vai viņa pārstāvja parakstīts paziņojums, ka viņš piekrīt tiesību pārmantotāja reģistrācijai; vai

c) fakts, ka pieteikumam pievienota aizpildīta nodošanas veidlapa vai dokuments, kā precizēts 83. noteikuma 1) punkta d) apakšpunktā, ko parakstījis reģistrētais īpašnieks vai viņa pārstāvis un tiesību pārmantotājs vai viņa pārstāvis.

6. Ja nodošanas reģistrācijai piemērojamie nosacījumi, kā noteikts Regulas 17. panta 1. līdz 4. punktā, iepriekšminētajos 1) līdz 4) punktā un citos piemērojamajos noteikumos, nav izpildīti, Birojs šīs nepilnības dara zināmas pieteicējam. Ja nepilnības nenovērš Biroja noteiktajā termiņā, tas noraida pieteikumu par nodošanas reģistrāciju.

7. Nodošanas reģistrācijai par divām vai vairākām zīmēm var iesniegt vienu pieteikumu ar nosacījumu, ka katrā šajā gadījumā reģistrētais īpašnieks un tiesību pārmantotājs ir vienas un tās pašas personas.

8. Attiecībā uz pieteikumiem par Kopienas preču zīmēm 1) līdz 7) punktu piemēro mutatis mutandis. Nodošanu reģistrē Biroja kartotēkā, kas attiecas uz pieteikumiem Kopienas preču zīmēm.

32. noteikums

Daļēja nodošana

1. Ja pieteikums nodošanas reģistrācijai attiecas tikai uz dažām precēm un pakalpojumiem, kam zīme reģistrēta, pieteikums ietver norādi par precēm un pakalpojumiem, uz ko attiecas daļējā nodošana.

2. Preces un pakalpojumus sākotnējā reģistrācijā sadala starp paliekošo reģistrāciju un jauno reģistrāciju tā, lai preces un pakalpojumi paliekošajā reģistrācijā un jaunajā reģistrācijā nepārklātos.

3. Attiecībā uz pieteikumiem daļējas nodošanas reģistrācijām 31. noteikumu piemēro mutatis mutandis.

▼M2

4. Birojs jaunajai reģistrācijai izveido atsevišķu lietu, kurā ir sākotnējās reģistrācijas lietas pilnīga kopija, arī pieteikums par daļējās nodošanas reģistrāciju un sarakste, kas uz to attiecas. Birojs jaunajai reģistrācijai piešķir jaunu reģistrācijas numuru.

▼B

5. Jebkuru sākotnējā īpašnieka iesniegtu pieteikumu, kas ir neizlemts attiecībā uz sākotnējo reģistrāciju, uzskata par neizlemtu attiecībā uz paliekošo reģistrāciju un jauno reģistrāciju. Ja uz šādu pieteikumu attiecas nodevu samaksa un šīs nodevas ir samaksājis sākotnējais īpašnieks, jaunajam īpašniekam nav saistību maksāt jebkādas papildu nodevas attiecībā uz šādu pieteikumu.

33. noteikums

Licenču un citu tiesību reģistrācija

▼M2

1. Šā panta 31. noteikuma 1., 2., 5. un 7. punktu piemēro mutatis mutandis licences, licences nodošanas, tiesību in rem, tiesību in rem nodošanas, tiesību realizācijas pasākumu vai maksātnespējas procedūru reģistrācijai, ievērojot šādus nosacījumus:

a) šā panta 31. noteikuma 1. punkta c) apakšpunktu nepiemēro lūgumam reģistrēt tiesības in rem, izpildes panākšanu vai maksātnespējas procedūras;

b) šā panta 31. noteikuma 1. punkta d) apakšpunktu un 5. punktu nepiemēro, ja lūgumu iesniedz Kopienas preču zīmes īpašnieks.

2. Licences, licences nodošanas, tiesību in rem, tiesību in rem nodošanas vai tiesību realizācijas pasākuma reģistrācijas pieteikumu neuzskata par iesniegtu, kamēr nav samaksāta paredzētā maksa.

▼B

3. Ja reģistrācijai piemērojamie nosacījumi, kā noteikts Regulas ►M2 19.–22. pantā ◄ , ►M2 šā noteikuma 1. punktā un 34. noteikuma 2. punktā ◄ un citos piemērojamajos noteikumos nav izpildīti, Birojs šo novirzi dara zināmu pieteicējam. Ja novirzi nenovērš Biroja noteiktajā termiņā, tas reģistrācijas pieteikumu noraida.

▼M2

4. Kopienas preču zīmju pieteikumiem 1. un 3. punktu piemēro mutatis mutandis. Licences, tiesības in rem, maksātnespējas procedūras un tiesību realizācijas pasākumus ieraksta Kopienas preču zīmju pieteikumu lietās, ko glabā Birojs.

34. noteikums

Īpaši licences reģistrācijas noteikumi

1. Iesniegumā licences reģistrācijai var būt lūgums reģistrēt licenci Reģistrā vienā vai vairākos no šiem veidiem:

a) kā izņēmuma licenci;

b) kā apakšlicenci, ja to ir piešķīris licenciāts, kura licence ir reģistrēta Reģistrā;

c) kā ierobežotu licenci, kas attiecas tikai uz daļu preču vai pakalpojumu, kam zīme ir reģistrēta;

d) kā ierobežotu licenci, kas attiecas uz Kopienas daļu;

e) kā pagaidu licenci.

2. Ja lūgums attiecas uz licences reģistrāciju saskaņā ar 1. punkta c), d) un e) apakšpunktu, iesniegumā par licences reģistrāciju norāda preces un pakalpojumus, un Kopienas daļu, un laikposmu, uz kuru attiecas licence.

▼B

35. noteikums

Licenču un citu tiesību reģistrācijas anulēšana vai pārveidošana

1. Saskaņā ar 33. noteikuma 1) punktu veiktu reģistrāciju anulē pēc vienas no ieinteresēto personu lūguma.

2. Pieteikums ietver:

a) Kopienas preču zīmes reģistrācijas numuru; un

b) sīkas ziņas par tiesībām, kuru reģistrācija anulējama.

▼M2

3. Licences, tiesību in rem vai tiesību realizācijas pasākuma anulēšanas pieteikumu neuzskata par iesniegtu, pirms nav samaksāta paredzētā maksa.

▼B

4. Pieteikumam pievieno dokumentus, kas parāda, ka reģistrētās tiesības vairs nepastāv, vai licenciāta vai citu tiesību īpašnieka paziņojumu, lai parādītu viņa piekrišanu reģistrācijas anulēšanai.

5. Ja prasības reģistrācijas anulēšanai nav izpildītas, Birojs šo novirzi dara zināmu pieteicējam. Ja novirzi neizlabo Biroja noteiktajā laikā, tas pieteikumu reģistrācijas anulēšanai noraida.

6. Attiecībā uz lūgumu par reģistrāciju, kas veikta saskaņā ar 33. noteikuma 1) punktu, pārveidošanu 1), 2), 4) un 5) punktu piemēro mutatis mutandis.

7. Attiecībā uz ierakstiem lietās, kas veikti, ievērojot 33. noteikuma 4) punktu, 1) līdz 6) punktu piemēro mutatis mutandis.

VI SADAĻA

ATTEIKŠANĀS

36. noteikums

Atteikšanās

1. Paziņojums par atteikšanos, ievērojot Regulas 49. pantu, ietver:

a) Kopienas preču zīmes reģistrācijas numuru;

b) īpašnieka vārdu un adresi saskaņā ar 1. noteikuma 1) punkta b) apakšpunktu;

▼M2 —————

▼B

d) ja atteikšanos paziņo tikai attiecībā uz dažām precēm un pakalpojumiem, kam zīme reģistrēta, preces un pakalpojumus, kam paziņo atteikšanos, vai preces un pakalpojumus, kam zīme paliek reģistrēta.

2. Ja reģistrā ierakstītas trešās personas tiesības uz Kopienas preču zīmi, tās atteikšanās piekrišanas pietiekams pierādījums ir tas, ka atteikšanās piekrišanas paziņojumu parakstījis šo tiesību īpašnieks vai viņa pārstāvis. Ja bijusi reģistrēta licence, atteikšanos reģistrē trīs mēnešus pēc dienas, kad Kopienas preču zīmes īpašnieks pārliecina Biroju, ka viņš ir informējis licenciātu par savu nodomu atteikties no tās. Ja īpašnieks pirms šī termiņa beigām pierāda Birojam, ka licenciāts ir devis savu piekrišanu, atteikšanos reģistrē uzreiz.

3. Ja prasības, kas reglamentē atteikšanos, nav izpildītas, Birojs paziņo par šīm nepilnībām paziņojuma iesniedzējam. Ja nepilnības nenovērš Biroja noteiktajā termiņā, Birojs noraida atteikšanās ierakstu Reģistrā.

VII SADAĻA

ATCELŠANA UN SPĒKĀ NEESAMĪBA

37. noteikums

Pieteikums par atcelšanu vai spēkā neesamības pasludināšanu

Pieteikums Birojam par atcelšanu vai spēkā neesamības pasludināšanu, ievērojot Regulas 55. pantu, ietver:

a) kas attiecas uz reģistrāciju, attiecībā uz kuru lūdz atcelšanu vai spēkā neesamības pasludināšanu: i) Kopienas preču zīmes, attiecībā uz kuru lūdz atcelšanu vai spēkā neesamības pasludināšanu, reģistrācijas numuru; ii) Kopienas preču zīmes, attiecībā uz kuru lūdz atcelšanu vai spēkā neesamības pasludināšanu, īpašnieka vārdu un adresi; iii) reģistrēto preču un pakalpojumu, attiecībā uz ko lūdz atcelšanu vai spēkā neesamības pasludināšanu, pārskatu;

b) attiecībā uz iemesliem, uz ko pamatojas pieteikums: i) pieteikumam, ievērojot Regulas 50. vai 51. pantu, paziņojumu par iemesliem, uz ko pamatots pieteikums par atcelšanu vai spēkā neesamības pasludināšanu; ii) pieteikumam, ievērojot Regulas 52. panta 1. punktu, sīkas ziņas par tiesībām, uz ko pamatots pieteikums spēkā neesamības pasludināšanai un, vajadzības gadījumā, sīkas ziņas, kas parāda, ka pieteicējam ir tiesības minēt agrākās tiesības kā iemeslu spēkā neesamībai; iii) pieteikumam, ievērojot Regulas 52. panta 2. punktu, sīkas ziņas par tiesībām, uz ko pamatots pieteikums par spēkā neesamības pasludināšanu un sīkas ziņas, kas pierāda, ka pieteicējs ir agrāku tiesību īpašnieks, kā norādīts Regulas 52. panta 2. punktā, vai, ka viņam saskaņā ar attiecīgās valsts spēkā esošajiem tiesību aktiem, ir tiesības prasīt šīs tiesības; iv) norādi par faktiem, pierādījumiem un argumentiem, kas uzrādīti šo iemeslu atbalstam;

c) attiecībā uz pieteicēju: i) viņa vārdu un adresi saskaņā ar 1. noteikuma 1) punkta b) apakšpunktu; ii) ja pieteicējs ir iecēlis pārstāvi, šā pārstāvja vārdu un juridisko adresi saskaņā ar 1. noteikuma 1) punkta e) apakšpunktu.

38. noteikums

Atcelšanas vai spēkā neesamības procedūrās lietotās valodas

▼M2

1. Regulas 115. panta 6. punktā minētais termiņš, līdz kuram pieteicējam, kas iesniedzis iesniegumu par atcelšanu vai atzīšanu par spēkā neesošu, jāiesniedz iesnieguma tulkojums, ir viens mēnesis no iesnieguma iesniegšanas dienas; ja tas netiek izpildīts, iesniegumu noraida kā nepieļaujamu.

▼B

2. Ja pierādījumi pieteikuma atbalstam nav iesniegti valodā, kādā notiek atcelšanas vai spēkā neesamības procedūras, pieteicējs iesniedz šo pierādījumu tulkojumu šajā valodā divos mēnešos no šādu pierādījumu iesniegšanas.

3. Ja atcelšanas vai spēkā neesamības pasludināšanas pieteicējs vai Kopienas preču zīmes īpašnieks pirms divu mēnešu termiņa izbeigšanās no Kopienas preču zīmes īpašnieka saņemtā un Regulas 40. panta 1. punktā norādītā paziņojuma, informē Biroju, ka viņi vienojušies par citu valodu procedūrās, ievērojot Regulas 115. panta 7. punktu, ja pieteikums nav iesniegts šajā valodā, pieteicējs iesniedz pieteikuma tulkojumu šajā valodā mēneša laikā no minētās dienas. ►M2 Ja tulkojumu neiesniedz vai iesniedz ar novēlošanos, procedūras valodu nemaina. ◄

▼M2

39. noteikums

Iesnieguma par atcelšanu vai atzīšanu par spēkā neesošu noraidīšana nepieļaujamības dēļ

1. Ja Birojs konstatē, ka vajadzīgā maksa nav samaksāta, tas aicina iesniedzēju samaksāt maksu Biroja noteiktajā termiņā. Ja vajadzīgo maksu nesamaksā Biroja noteiktajā termiņā, Birojs informē iesniedzēju, ka iesniegumu par atcelšanu vai atzīšanu par spēkā neesošu uzskata par neiesniegtu. Ja maksu samaksā pēc noteiktā termiņa, to atmaksā iesniedzējam.

2. Ja 38. noteikuma 1. punktā paredzētais tulkojums nav iesniegts noteiktajā termiņā, Birojs noraida iesniegumu par atcelšanu vai atzīšanu par spēkā neesošu kā nepieļaujamu.

3. Ja Birojs konstatē, ka iesniegums neatbilst 37. noteikuma prasībām, termiņā, ko var noteikt Birojs, tas aicina iesniedzēju novērst konstatētos trūkumus. Ja trūkumi nav novērsti pirms šā termiņa beigām, Birojs noraida iesniegumu kā nepieļaujamu.

4. Visus lēmumus noraidīt iesniegumu par atcelšanu vai atzīšanu par spēkā neesošu, kas pieņemti saskaņā ar 2. un 3. punktu, paziņo iesniedzējam un Kopienas preču zīmes īpašniekam.

▼B

40. noteikums

Pieteikuma par atcelšanu vai spēkā neesamības pasludināšanu izskatīšana

▼M2

1. Par visiem atcelšanas vai atzīšanas par spēkā neesošu iesniegumiem, ko uzskata par iesniegtiem, paziņo Kopienas preču zīmes īpašniekam. Kad Birojs konstatē, ka iesniegums ir pieļaujams, tas aicina Kopienas preču zīmes īpašnieku termiņā, ko var noteikt Birojs, iesniegt apsvērumus.

▼B

2. Ja Kopienas preču zīmes īpašnieks neiesniedz nekādus apsvērumus, Birojs var lemt par atcelšanu vai spēkā neesamību, pamatojoties uz tā rīcībā esošiem pierādījumiem.

3. Jebkurus Kopienas preču zīmes īpašnieka iesniegtus apsvērumus paziņo pieteicējam, kuru Birojs vajadzības gadījumā lūdz atbildēt Biroja noteiktajā termiņā.

▼M2

4. Ja vien 69. noteikumā nav paredzēts vai pieļauts citādi, visus apsvērumus, ko iesniegušas puses, nosūta parējām attiecīgajām pusēm.

5. Attiecībā uz atcelšanas iesniegumu, ko iesniedz, pamatojoties uz Regulas 50. panta 1. punkta a) apakšpunktu, Birojs aicina Kopienas preču zīmes īpašnieku termiņā, ko var noteikt Birojs, sniegt pierādījumus par zīmes faktisko izmantošanu. Ja pierādījumi nav iesniegti noteiktajā termiņā, Kopienas preču zīmi atceļ. Šā panta 22. noteikuma 2., 3. un 4. punktu piemēro mutatis mutandis.

▼M2

6. Ja iesniedzējam saskaņā ar Regulas 56. panta 2. un 3. punktu jāiesniedz izmantošanas pierādījumi vai pierādījumi, ka ir pienācīgi iemesli nelietošanai, Birojs aicina iesniedzēju termiņā, ko var noteikt Birojs, sniegt pierādījumus par zīmes faktisko izmantošanu. Ja noteiktajā termiņā pierādījumus neiesniedz, iesniegumu par atzīšanu par spēkā neesošu noraida. Šā panta 22. noteikuma 2., 3. un 4. punktu piemēro mutatis mutandis.

▼B

41. noteikums

Vairāki pieteikumi par atcelšanu un spēkā neesamības pasludināšanu

1. Ja attiecībā uz vienu un to pašu Kopienas preču zīmi iesniegti vairāki pieteikumi par atcelšanu vai spēkā neesamības pasludināšanu, Birojs var tos apvienot. Birojs pēc tam var izlemt vairs neizskatīt tos šādā veidā.

2. Šīs regulas 21. noteikuma 2), 3) un 4) punktu piemēro mutatis mutandis.

VIII SADAĻA

KOPIENAS KOLEKTĪVĀS ZĪMES

42. noteikums

Prasību piemērošana

Šo noteikumu prasības piemērojamas attiecībā uz Kopienas kolektīvajām zīmēm saskaņā ar 43. noteikumu.

43. noteikums

Noteikumi, kas reglamentē Kopienas kolektīvās zīmes

1. Ja pieteikums par Kopienas kolektīvo preču zīmi neietver noteikumus, kas reglamentē tās lietošanu, ievērojot Regulas 65. pantu, šie noteikumi jāiesniedz Birojam divos mēnešos pēc pieteikuma iesniegšanas dienas.

2. Kopienas kolektīvās zīmes reglamentējošie noteikumi precizē:

a) pieteicēja vārdu un viņa juridisko adresi;

b) apvienības mērķi vai mērķi, kam izveidota juridiskā persona, uz ko attiecas publiskās tiesības;

c) struktūras, kas pilnvarotas pārstāvēt apvienību vai minēto juridisko personu;

d) piederības noteikumus;

e) personas, kas pilnvarotas lietot zīmi;

f) vajadzības gadījumā nosacījumus, kas reglamentē zīmes lietošanu, ieskaitot sankcijas;

g) vajadzības gadījumā Regulas 65. panta 2. punkta otrajā teikumā norādīto atļauju.

IX SADAĻA

PĀRVĒRŠANA

▼M2

44. noteikums

Konversijas iesniegums

1. Iesniegumā Kopienas preču zīmes pieteikuma konversijai vai reģistrētas Kopienas preču zīmes konversijai par attiecīgas valsts preču zīmes pieteikumu, ievērojot Regulas 108. pantu, ir:

a) konversijas iesniedzēja vārds (nosaukums) un adrese saskaņā ar 1. noteikuma 1. punkta b) apakšpunktu;

b) Kopienas preču zīmes pieteikuma lietas numurs vai Kopienas preču zīmes reģistrācijas numurs;

c) norāde par konversijas pamatojumu saskaņā ar Regulas 108. panta 1. punkta a) vai b) apakšpunktu;

d) konkrēta dalībvalsts vai dalībvalstis, attiecībā uz kurām pieprasa konversiju;

e) ja pieprasījums neattiecas uz visām precēm un pakalpojumiem, kuriem iesniegts pieteikums vai reģistrēta preču zīme, pieteikumā iekļauj norādi par precēm un pakalpojumiem, kuriem pieprasīta konversija, un, ja konversija ir pieprasīta vairāk nekā vienai dalībvalstij un ja preču un pakalpojumu saraksts visām dalībvalstīm nav vienāds, norādi par attiecīgajām precēm un pakalpojumiem katrai dalībvalstij;

f) ja konversija ir pieprasīta saskaņā ar Regulas 108. panta 6. punktu, iesniegumā norāda dienu, kurā attiecīgās valsts tiesas lēmums ir galīgs, un pievieno lēmuma kopiju; šo kopiju var iesniegt valodā, kurā lēmums pieņemts.

2. Konversijas iesniegumu iesniedz attiecīgajā termiņā saskaņā ar Regulas 108. panta 4., 5. vai 6. punktu. Ja konversiju pieprasa pēc tam, kad reģistrāciju nav izdevies atjaunot, Regulas 108. panta 5. punktā paredzētais trīs mēnešu termiņš sākas nākamajā dienā pēc Regulas 47. panta 3. punktā noteiktā atjaunošanas pieprasījuma iesniegšanas termiņa beigām.

45. noteikums

Konversijas iesnieguma izskatīšana

1. Ja konversijas iesniegums neatbilst Regulas 108. panta 1. vai 2. punkta prasībām vai ja tas nav iesniegts attiecīgajā triju mēnešu termiņā, vai ja tas neatbilst 44. noteikumam vai citiem noteikumiem, Birojs attiecīgi informē iesniedzēju un nosaka termiņu, līdz kuram viņš var grozīt pieteikumu vai iesniegt visu trūkstošo informāciju vai norādes.

2. Ja konversijas maksa nav nomaksāta attiecīgajā triju mēnešu termiņā, Birojs informē iesniedzēju par to, ka konversijas iesniegumu uzskata par neiesniegtu.

3. Ja trūkstošās norādes nav iesniegtas Biroja noteiktajā termiņā, Birojs konversijas iesniegumu noraida.

Ja piemērojams Regulas 108. panta 2. punkts, Birojs noraida konversijas iesniegumu kā nepieļaujamu tikai attiecībā uz tām dalībvalstīm, kurām konversija saskaņā ar minēto punktu ir izslēgta.

4. Ja Birojs vai Kopienas preču zīmju tiesa ir noraidījusi Kopienas preču zīmes pieteikumu vai atzinusi Kopienas Preču zīmi par spēkā neesošu absolūtā atteikuma pamatojuma dēļ, atsaucoties uz dalībvalsts valodu, saskaņā ar Regulas 108. panta 2. punktu konversija tiek izslēgta visām dalībvalstīm, kurās šī valoda ir viena no valsts valodām. Ja Birojs vai Kopienas Preču zīmju tiesa ir noraidījusi preču zīmes pieteikumu vai atzinusi Kopienas preču zīmi par spēkā neesošu absolūta atteikuma pamatojuma dēļ, kas ir attiecināmi uz visu Kopienu, vai, pamatojoties uz agrāku Kopienas preču zīmi vai citām Kopienas rūpnieciskā īpašuma tiesībām, konversija ir izslēgta saskaņā ar Regulas 108. panta 2. punktu attiecībā uz visām dalībvalstīm.

▼B

46. noteikums

Pārvēršanas pieteikuma publikācija

1. Ja pārvēršanas pieteikums attiecas uz Kopienas preču zīmes pieteikumu, kas jau publicēts Kopienas Preču zīmju biļetenā, ievērojot Regulas 40. pantu, vai, ja pārvēršanas pieteikums attiecas uz Kopienas preču zīmi, pārvēršanas pieteikumu publicē Kopienas Preču zīmju biļetenā.

2. Pārvēršanas pieteikuma publikācija ietver:

a) preču zīmes, attiecībā uz ko tiek lūgta pārvēršana, lietas numuru vai reģistrācijas numuru;

b) atsauci uz pieteikuma vai reģistrācijas iepriekšējo publikāciju Kopienas Preču zīmju biļetenā;

c) norādi par dalībvalsti vai dalībvalstīm, attiecībā uz kurām lūgta pārvēršana;

d) ja lūgums neattiecas uz visām precēm un pakalpojumiem, kam iesniegts pieteikums vai kam reģistrēta preču zīme, norādi par precēm un pakalpojumiem, kam lūgta pārvēršana;

e) ja pārvēršana lūgta attiecībā uz vairāk kā vienu dalībvalsti un preču un pakalpojumu saraksts visām dalībvalstīm nav vienāds, norādi par attiecīgajām precēm un pakalpojumiem katrai dalībvalstij;

f) pārvēršanas pieteikuma datumu.

▼M2

47. noteikums

Pārsūtīšana uz dalībvalstu centrālajiem rūpnieciskā īpašuma birojiem

Ja konversijas iesniegums atbilst Regulas un šajā pantā iekļauto noteikumu prasībām, Birojs pārsūta konversijas iesniegumu un 84. noteikuma 2. punktā minētos datus tiem dalībvalstu centrālajiem rūpnieciskā īpašuma birojiem (tostarp Beniluksa Preču zīmju birojam), kuriem iesniegums uzskatāms par pieļaujamu. Birojs informē iesniedzēju par pārsūtīšanas datumu.

▼B

X SADAĻA

APELĀCIJAS SŪDZĪBAS

48. noteikums

Apelācijas paziņojuma saturs

1. Apelācijas paziņojums ietver:

a) apelācijas iesniedzēja vārdu un adresi saskaņā ar 1. noteikuma 1) punkta b) apakšpunktu;

b) ja apelācijas iesniedzējs iecēlis pārstāvi, šī pārstāvja vārdu un juridisko adresi saskaņā ar 1. noteikuma 1) punkta e) apakšpunktu;

c) paziņojumu, kas norāda apstrīdēto lēmumu un apjomu, kādā lūdz šā lēmuma grozījumu vai anulēšanu.

2. Apelācijas paziņojumu iesniedz procedūru, kurās pieņēma apelācijai pakļauto lēmumu, valodā.

49. noteikums

Apelācijas noraidījums sakarā ar tās nepieņemamību

1. Ja apelācija neatbilst Regulas 57., 58. un 59. pantam un 48. noteikuma 1) punkta c) apakšpunktam un 2) punktam, Apelācijas padome noraida to kā nepieņemamu, ja vien katrs trūkums nav novērsts līdz Regulas 59. pantā noteiktā termiņa beigām.

2. Ja Apelācijas padome uzskata, ka apelācija neatbilst citām Regulas prasībām vai citām šo noteikumu prasībām, īpaši 48. noteikuma 1) punkta a) un b) apakšpunktam, tā attiecīgi informē apelācijas iesniedzēju un lūdz to novērst atzīmētās nepilnības tās noteiktajā termiņā. Ja apelāciju savlaicīgi neizlabo, Apelācijas padome noraida to kā nepieņemamu.

3. Ja apelācijas nodevu samaksā pēc apelācijas iesniegšanas termiņa beigām, ievērojot Regulas 59. pantu, apelāciju uzskata par neiesniegtu un apelācijas nodevu apelācijas iesniedzējam atmaksā.

50. noteikums

Apelāciju izskatīšana

1. Ja vien nav paredzēts citādi, noteikumus attiecībā uz procedūrām departamentā, kas pieņēmis lēmumu, pret kuru ceļ apelāciju, apelācijas procedūrām piemēro mutatis mutandis.

▼M2

Jo īpaši tad, ja apelācija ir vērsta pret iebildumu procedūrā pieņemtu lēmumu, Regulas 78.a pantu nepiemēro termiņiem, kas noteikti saskaņā ar Regulas 61. panta 2. punktu.

Ja apelācija ir vērsta pret Iebildumu nodaļas lēmumu, Padome, izskatot apelāciju, aprobežojas ar faktiem un pierādījumiem, kas sniegti līdz termiņiem, ko saskaņā ar Regulu un šajā pantā iekļautajiem noteikumiem noteikusi vai precizējusi Iebildumu nodaļa, ja vien Padome neuzskata, ka saskaņā ar Regulas 74. panta 2. punktu jāņem vērā papildu vai papildinoši fakti un pierādījumi.

▼B

2. Apelācijas padomes lēmums ietver:

a) padomes sniegtu paziņojumu;

b) lēmuma pieņemšanas datumu;

c) Apelācijas padomes priekšsēdētāja un pārējo klātesošo locekļu vārdus;

d) sekretariāta kompetentā darbinieka vārdu;

e) pušu un to pārstāvju vārdus;

f) izlemjamo jautājumu pārskatu;

g) faktu kopsavilkumu;

h) iemeslus;

i) Apelācijas padomes rīkojumu, vajadzības gadījumā iekļaujot lēmumu par izdevumiem.

3. Lēmumu paraksta Apelācijas padomes priekšsēdētājs un pārējie locekļi, kā arī Apelācijas padomes sekretariāta darbinieks.

▼M2

51. noteikums

Apelācijas maksu atlīdzināšana

Apelācijas maksu atlīdzina tikai saskaņā ar rīkojumu, ko devis:

a) departaments, kura lēmums apstrīdēts, ja saskaņā ar Regulas 60. panta 1. punktu un 60.a pantu tas šo lēmumu ir pārskatījis;

b) Apelācijas padome, kad tā apmierina apelāciju un uzskata, ka atlīdzināšanu pamato būtisks procesuāls pārkāpums.

▼B

XI SADAĻA

VISPĀRĒJI NOTEIKUMI

A daļa

Biroja lēmumi un paziņojumi

52. noteikums

Lēmumu forma

1. Biroja lēmumi ir rakstveidā un nosaka iemeslus, uz ko tie pamatoti. Ja Birojā notiek mutiskas procedūras, lēmumu var pasludināt mutiski. Pēc tam lēmumu rakstveidā dara zināmu pusēm.

2. Biroja lēmumiem, kas ir pārsūdzami, pievieno rakstveida paziņojumu, norādot, ka apelācija jāiesniedz Birojam rakstveidā divos mēnešos pēc lēmuma, kas ir pārsūdzams, pasludināšanas dienas. Paziņojumi pievērš pušu uzmanību arī Regulas 57., 58. un 59. pantā izklāstītajiem noteikumiem. Puses nevar aizbildināties ar kādu pieejamības procedūru nepaziņošanu.

▼M2

53. noteikums

Kļūdu labošana lēmumos

Ja Birojs pats vai ievērojot procedūrā iesaistītas puses pieprasījumu, konstatē valodas kļūdu, pārrakstīšanas kļūdu vai nepārprotamu kļūdu lēmumā, tas nodrošina, ka kļūdu labo atbildīgais departaments vai nodaļa.

▼M2

53.a noteikums

Lēmuma vai Reģistra ieraksta atcelšana

1. Ja Birojs pats vai ievērojot atbilstošu procedūrā iesaistītas puses sniegtu informāciju, konstatē, ka lēmums vai Reģistra ieraksts ir atceļams saskaņā ar Regulas 77.a pantu, tas informē pusi, uz kuru attiecas atcelšana, par plānoto atcelšanu.

2. Puse, uz kuru attiecas atcelšana, Biroja noteiktā termiņā var iesniegt apsvērumus par plānoto atcelšanu.

3. Ja puse, uz kuru attiecas atcelšana, piekrīt plānotajai atcelšanai vai ja tā noteiktajā termiņā neiesniedz apsvērumus, Birojs atceļ lēmumu vai ierakstu. Ja puse, uz kuru attiecas atcelšana, nepiekrīt atcelšanai, Birojs pieņem lēmumu par atcelšanu.

4. Šā noteikuma 1., 2. un 3. punktu piemēro mutatis mutandis gadījumos, ja atcelšana var attiekties uz vairākām pusēm. Šādos gadījumos par katras puses apsvērumiem, kas iesniegti saskaņā ar 3. punktu, paziņo otrai pusei vai pārējām pusēm, uzaicinot tās sniegt apsvērumus.

5. Ja lēmuma vai Reģistra ieraksta atcelšana attiecas uz jau publicētu lēmumu vai ierakstu, arī atcelšanu publicē.

6. Atcelšana saskaņā ar 1. līdz 4. punktu ir tā departamenta vai struktūrvienības kompetencē, kas lēmumu pieņēma.

▼B

54. noteikums

Tiesību zaudējuma atgādinājums

1. Ja Birojs uzskata, ka jebkuru tiesību zaudējums izriet no Regulas vai šiem noteikumiem bez jebkāda lēmuma pieņemšanas, tas paziņo to attiecīgajai personai saskaņā ar Regulas 77. pantu un vērš šīs personas uzmanību uz šā noteikuma 2) punkta saturu.

2. Ja attiecīgā persona uzskata, ka Biroja secinājums ir neprecīzs, tā divos mēnešos pēc 1) punktā norādītā paziņojuma izziņošanas var griezties pēc lēmuma lietā Birojā. Šādu lēmumu pieņem tikai tad, ja Birojs nepiekrīt personai, kas to lūdz; pretējā gadījumā Birojs groza savu secinājumu un informē personu, kas pieprasa lēmumu.

55. noteikums

Paraksts, vārds, zīmogs

1. Jebkurš Biroja lēmums, paziņojums vai brīdinājums norāda Biroja departamentu vai nodaļu, kā arī atbildīgās amatpersonas vai amatpersonu vārdu vai vārdus. Tos paraksta amatpersona vai amatpersonas, vai arī paraksta vietā uz tiem var būt iespiests vai uzspiests Biroja zīmogs.

2. Biroja priekšsēdētājs var noteikt, ka gadījumos, kad lēmumus, paziņojumus vai brīdinājumus pārraida pa telefaksu vai jebkuriem citiem tehniskiem sakaru līdzekļiem, atbildīgā Biroja departamenta vai nodaļas un amatpersonas vai amatpersonu vārdu precizēšanai vai noteikšanai var izmantot arī citus līdzekļus, nevis zīmogu.

B daļa

Mutiskās procedūras un liecību uzklausīšana

56. noteikums

Izsaukums uz mutiskajām procedūrām

1. Puses ar pavēsti izsauc uz Regulas 75. pantā paredzētajam mutiskajām procedūrām un to uzmanību vērš uz šā noteikuma 3) punktu. Par izsaukumu uz šīm procedūrām brīdina vismaz mēnesi iepriekš, ja vien puses nevienojas par īsāku laika periodu.

2. Izsūtot pavēstes, Birojs vērš uzmanību uz jautājumiem, kas pēc tā viedokļa apspriežami, lai pieņemtu lēmumu.

3. Ja puse, kas savlaicīgi izsaukta uz mutiskajām procedūrām Birojā, neierodas, kā izsaukta, procedūras var turpināt bez tās.

57. noteikums

Liecību uzklausīšana Birojā

1. Ja Birojs uzskata par nepieciešamu uzklausīt pušu, liecinieku vai ekspertu mutiskās liecības vai veikt pārbaudi, tas šajā sakarā pieņem lēmumu, nosakot līdzekļus, ar kādiem tas paredz iegūt liecības, attiecīgos faktus, kas jāpierāda, un noklausīšanās vai pārbaudes datumu, laiku un vietu. Ja liecinieku un ekspertu mutiskās liecības pieprasa viena no pusēm, Biroja lēmums nosaka termiņu, kurā lūguma iesniedzējai pusei jādara Birojam zināmi liecinieku un ekspertu, kurus puse vēlas uzklausīt, vārdi un adreses.

2. Laiks, kurā puse, liecinieks vai eksperts tiek iepriekš brīdināti par izsaukumu dot liecību, ir vismaz viens mēnesis, ja vien viņi nevienojas par īsāku laika periodu. Izsaukums ietver:

a) šā noteikuma 1) punktā minētā lēmuma izrakstu, īpaši norādot paredzētās noklausīšanās datumu, laiku un vietu un nosakot faktus, attiecībā uz kuriem puses, liecinieki un eksperti tiks uzklausīti;

b) procedūrās iesaistīto pušu vārdus un sīkas ziņas par tiesībām, ko liecinieki vai eksperti var izmantot saskaņā ar 59. noteikuma 2) līdz 5) punktu.

58. noteikums

Ekspertu iecelšana

1. Birojs izlemj, kādā formā tā iecelts eksperts iesniedz ziņojumu.

2. Eksperta darba uzdevums ietver:

a) precīzu viņa uzdevuma aprakstu;

b) eksperta ziņojuma iesniegšanai noteikto termiņu;

c) procedūrās iesaistīto pušu vārdus;

d) sīkas ziņas par prasībām, ko viņš var izmantot saskaņā ar 59. noteikuma 2), 3) un 4) punktu.

3. Jebkura rakstveida ziņojuma kopiju iesniedz pusēm.

4. Puses var iebilst pret ekspertu, pamatojoties uz nekompetenci vai uz tiem pašiem iemesliem, dēļ kādiem var iebilst pret pārbaudītāju vai nodaļas vai Apelācijas padomes locekli, ievērojot Regulas 132. panta 1. un 3. punktu. Attiecībā uz iebildumu attiecīgais Biroja departaments pieņem lēmumu.

59. noteikums

Liecību uzklausīšanas izdevumi

1. Liecību uzklausīšanu Birojā var noteikt par atkarīgu no puses, kas lūgusi liecību uzklausīšanu, iemaksas summas, ko nosaka, atsaucoties uz izdevumu aprēķinu.

2. Lieciniekiem un ekspertiem, kurus izsauc un kas ierodas Birojā, ir tiesības uz ceļa un iztikas pieņemamu izdevumu atlīdzinājumu. Birojs var piešķirt viņiem šo izdevumu avansmaksājumu. Pirmo teikumu attiecina arī uz lieciniekiem un ekspertiem, kas ierodas Birojā bez tā izsaukuma un ko uzklausa kā ekspertus vai lieciniekus.

3. Lieciniekiem, kam saskaņā ar 2) punktu ir tiesības uz atlīdzinājumu, ir arī tiesības uz atbilstošu kompensāciju par ienākumu zaudējumu, un ekspertiem piešķir honorārus par viņu darbu. Šos maksājumus izdara lieciniekiem un ekspertiem pēc tam, kad viņi izpildījuši savus pienākumus vai uzdevumus, ja šādus lieciniekus un ekspertus izsaucis Birojs pēc savas ierosmes.

▼M2

4. Izdevumu summas un avansus, kas maksājami, ievērojot 1., 2. un 3. punktu, nosaka Biroja priekšsēdētājs, un tos publicē “Biroja Oficiālajā Vēstnesī”. Summas aprēķina, kā noteikts Eiropas Kopienu Civildienesta noteikumos un to VII pielikumā.

▼B

5. Galīgā atbildība par maksājamām vai samaksātām summām, ievērojot 1) līdz 4) punktu, ir:

a) Birojam, ja tas pēc savas iniciatīvas uzskatījis par nepieciešamu uzklausīt liecinieku vai ekspertu mutiskās liecības; vai

b) ieinteresētajai pusei, ja šī puse lūgusi liecinieku vai ekspertu mutiskās liecības, saskaņā ar lēmumu par izdevumu proporcionālu sadali un noteikšanu, ievērojot Regulas 81. un 82. pantu un 94. noteikumu. Šī puse atlīdzina Birojam jebkādus atbilstoši veiktus avansa maksājumus.

▼M2

60. noteikums

Mutisko procedūru protokoli

1. Mutisko procedūru vai liecību sniegšanas protokolus sagatavo, iekļaujot tajos:

a) procedūras datumu;

b) Biroja kompetento ierēdņu, pušu, to pārstāvju, kā arī klātesošo liecinieku un ekspertu vārdus;

c) pušu iesniegtos pieteikumus un lūgumus;

d) norādi par veidu, kā sniegtas vai saņemtas liecības;

e) attiecīga gadījumā Biroja rīkojumus vai lēmumus.

2. Protokolu pievieno attiecīgās Kopienas preču zīmes pieteikuma vai reģistrācijas lietai. Protokola kopiju izsniedz katrai pusei.

3. Ja saskaņā ar Regulas 76. panta 1. punkta a) vai d) apakšpunktu vai 59. noteikuma 2. punktu tiek uzklausīti liecinieki, eksperti vai puses, viņu teikto fiksē ierakstā.

▼B

C daļa

Paziņojumi

61. noteikums

Vispārēji noteikumi par paziņojumiem

▼M2

1. Birojā veiktajās procedūrās visus Biroja paziņojumus sniedz, pārsūtot oriģinālo dokumentu, neapliecinātu tā kopiju vai datorizdruku saskaņā ar 55. noteikumu vai, attiecībā uz dokumentiem no pašām pusēm, pārsūtot to dublikātus vai neapliecinātas kopijas.

▼B

2. Paziņojumus piegādā:

a) pa pastu saskaņā ar 62. noteikumu;

b) nododot personīgi saskaņā ar 63. noteikumu;

c) ievietojot pasta kastītē Birojā saskaņā ar 64. noteikumu;

d) ar telefaksu un citiem tehniskiem līdzekļiem saskaņā ar 65. noteikumu;

e) paziņojot publiski saskaņā ar 66. noteikumu.

▼M2

3. Ja adresāts ir norādījis savu telefaksa numuru vai kontaktinformāciju par citiem tehniskiem saziņas līdzekļiem, Birojs var izvēlēties informēt adresātu pa jebkuru no šiem līdzekļiem vai pa pastu.

▼B

62. noteikums

Izziņošana pa pastu

▼M2

1. Lēmumus, uz kuriem attiecas apelācijas iesniegšanas termiņš, pavēstes un citus dokumentus, ko noteicis Biroja priekšsēdētājs, paziņo ierakstītā vēstulē ar paziņojumu par piegādi. Visus citus paziņojumus nosūta pa parasto pastu.

▼B

2. Paziņojumus attiecībā uz adresātiem, kam nav ne pastāvīgās dzīves vietas, ne galvenās uzņēmējdarbības, ne reģistrācijas vietas Kopienā, un kas nav iecēluši pārstāvi saskaņā ar Regulas 88. panta 2. punktu, realizē, nosūtot paziņojamo dokumentu ar parasto pastu uz pēdējo Birojam zināmo adresāta adresi. ►M2 ————— ◄

3. Ja paziņojumu realizē ierakstītā vēstulē ar paziņojumu par piegādi vai bez tā, to uzskata par piegādātu adresātam 10. dienā pēc nosūtīšanas, ja vien vēstule nav noklīdusi vai adresāts saņēmis to vēlāk. Jebkāda konflikta gadījumā atkarībā no situācijas Biroja ziņā ir noskaidrot, vai vēstule ir sasniegusi savu galamērķi vai arī noskaidrot datumu, kurā tā piegādāta adresātam.

4. Izziņošanu ar ierakstītas vēstules starpniecību ar paziņojumu par piegādi vai bez tā uzskata par realizētu, pat ja adresāts atsakās pieņemt vēstuli.

▼M2

5. Paziņojums pa pastu tiek uzskatīts par izdarītu desmitajā dienā pēc tā nosūtīšanas.

▼B

63. noteikums

Paziņojuma personīga piegāde

Paziņojumu var realizēt Biroja telpās, nododot dokumentu adresātam personīgi, kurš rakstveidā apliecina dokumenta saņemšanu.

64. noteikums

Izziņošana ar dokumenta ievietošanu pasta kastītē Birojā

Izziņošanu adresātiem, kuriem Birojā atrodas pasta kastīte, var realizēt, ievietojot dokumentu šajā kastītē. Attiecīgajā lietā ievieto rakstisku paziņojumu par dokumenta ievietošanu. Uz dokumenta atzīmē ievietošanas datumu. Paziņojumu uzskata par realizētu piektajā dienā pēc dokumenta ievietošanas pasta kastītē Birojā.

65. noteikums

Izziņošana ar telefaksa un citu tehnisku līdzekļu starpniecību

1. Izziņošanu ar telefaksa starpniecību realizē, pārraidot paziņojamā dokumenta oriģinālu vai kopiju, kā paredzēts 61. noteikuma 1) punktā. ►M2 Paziņojums tiek uzskatīts par izdarītu dienā, kad informācija ir nonākusi adresāta telefaksā. ◄

2. Sīkākus noteikumus izziņošanai ar citu tehnisko sakaru līdzekļu starpniecību nosaka Biroja priekšsēdētājs.

66. noteikums

Publiskā izziņošana

▼M2

1. Ja adresāta adresi nevar noskaidrot vai ja vismaz vienu reizi nav bijis iespējams sniegt paziņojumu saskaņā ar 62. noteikumu, tiek sniegts publisks paziņojums.

▼B

2. Biroja priekšsēdētājs nosaka, kā sniedzams publiskais paziņojums, kā arī nosaka sākumu viena mēneša termiņam, kurā dokumentu uzskata par paziņotu.

67. noteikums

Izziņošana pārstāvjiem

1. Ja ir iecelts pārstāvis vai kopējā pieteikumā pirmo minēto pieteicēju uzskata par kopējo pārstāvi, ievērojot 75. noteikuma 1) punktu, paziņojumus adresē šim ieceltajam vai kopējam pārstāvim.

2. Ja vienai ieinteresētajai pusei iecelti vairāki pārstāvji, pietiekams ir paziņojums jebkuram no viņiem, ja vien saskaņā ar 1. noteikuma 1) punkta e) apakšpunktu nav norādīta konkrēta adrese pavēstēm.

3. Ja vairākas ieinteresētās puses iecēlušas kopēju pārstāvi, viena dokumenta paziņošana kopējam pārstāvim ir pietiekama.

68. noteikums

Neprecizitātes izziņošanā

Gadījumā, ja dokuments ir sasniedzis adresātu un Birojs nevar pierādīt, ka tas ticis savlaicīgi informēts, vai, ja nav ievēroti noteikumi attiecībā uz tā informēšanu, dokumentu uzskata par paziņotu dienā, ko Birojs noteicis kā saņemšanas dienu.

69. noteikums

Dokumentu izziņošana vairāku pušu gadījumā

No pusēm ienākošu dokumentu, kas ietver būtiskus priekšlikumus vai paziņojumu par būtiska priekšlikuma atsaukšanu, paziņošana pārējām pusēm ir pati par sevi saprotama. Bez paziņošanas var iztikt, ja dokumentā nav jaunu prasību un jautājums ir gatavs izlemšanai.

D daļa

Termiņi

70. noteikums

Termiņu aprēķināšana

1. Termiņus nosaka pilnos gados, mēnešos, nedēļās vai dienās.

2. Aprēķināšana sākas nākamajā dienā pēc attiecīgā notikuma, šim notikumam esot vai nu procesuālam pasākumam, vai cita termiņa izbeigšanās dienai. Ja šis procesuālais pasākums ir paziņojums, vērā ņemamais notikums ir piesūtītā dokumenta saņemšana, ja vien nav paredzēts citādi.

3. Ja termiņš ir izteikts kā viens gads vai noteikts skaits gadu, tas beidzas attiecīgajā nākamajā gadā tāda paša nosaukuma mēnesī un tādā pašā datumā, kāds bija mēnesim un datumam, kad radās minētais notikums. Ja attiecīgajā mēnesī nav šāda datuma, termiņš beidzas šī mēneša pēdējā dienā.

4. Ja termiņš ir izteikts kā viens mēnesis vai noteikts skaits mēnešu, tas beidzas attiecīgajā nākamajā mēnesī tajā pašā datumā, kāds bija dienā, kad radās minētais notikums. Ja diena, kurā radās minētais notikums, bija mēneša pēdējā diena vai attiecīgajā nākošajā mēnesī nav tāda paša datuma, termiņš beidzas šī mēneša pēdējā dienā.

5. Ja termiņš ir izteikts kā viena nedēļa vai noteikts skaits nedēļu, tas beidzas attiecīgajā nākamajā nedēļā dienā ar tādu pašu nosaukumu, kā dienai, kad izraisījās minētais notikums.

71. noteikums

Termiņu ilgums

1. Ja Regula vai šie noteikumi paredz, ka termiņu nosaka Birojs, gadījumā, ja attiecīgajai pusei pastāvīgā dzīves vieta vai galvenā uzņēmējdarbības vieta, vai reģistrācijas vieta ir Kopienā, šāds termiņš ir ne īsāks kā viens mēnesis vai, ja tas neatbilst šiem nosacījumiem, ne īsāks par diviem mēnešiem un ne garāks par sešiem mēnešiem. Birojs atbilstoši apstākļiem var piešķirt termiņa pagarinājumu, ja šādu pagarinājumu lūdz attiecīgā puse un lūgums ir iesniegts pirms sākotnējā termiņa beigām.

2. Ja ir divas vai vairāk puses, Birojs var pagarināt termiņu, ievērojot pārējo pušu vienošanos.

72. noteikums

Termiņu izbeigšanās īpašos gadījumos

1. Ja termiņš beidzas dienā, kad Birojs nepieņem dokumentus, vai kurā tādu iemeslu dēļ, kas nav minēti 2) punktā, Biroja atrašanās vietā nepiegādā parasto pastu, termiņu pagarina līdz pirmajai dienai, kurā Birojs pieņem dokumentus un kurā piegādā parastos pasta sūtījumus. Pirmajā teikumā minētās dienas nosaka Biroja priekšsēdētājs pirms katra kalendārā gada uzsākšanas.

▼M2

2. Ja termiņš beidzas dienā, kad pasta piegāde dalībvalstī, kurā atrodas Birojs, ir vispārēji traucēta vai ja un ciktāl Biroja priekšsēdētājs ir ļāvis paziņojumus sūtīt elektroniski saskaņā ar 82. noteikumu, Biroja savienojums ar attiecīgajiem elektroniskajiem saziņas līdzekļiem ir bijis traucēts, termiņu pagarina līdz pirmajai dienai pēc traucējumu novēršanas, kad Birojs var saņemt dokumentus un kad tiek piegādāts pasts. Sakaru pārtraukuma ilgumu nosaka Biroja priekšsēdētājs.

▼B

3. Šā noteikuma 1) un 2) punktu piemēro mutatis mutandis termiņiem, kas paredzēti Regulā vai šajos noteikumos darījumiem, ko veic ar kompetentu iestādi Regulas 25. panta 1. punkta b) apakšpunkta nozīmē.

▼M2

4. Ja labu saziņu starp pusēm un Biroju vai otrādi pārtrauc vai traucē ārkārtas notikumi, tādi kā dabas katastrofa vai streiks, Biroja priekšsēdētājs var noteikt, ka personām, kuru pastāvīgā dzīvesvieta vai biroja juridiskā adrese atrodas attiecīgajā valstī vai kas iecēlušas pārstāvi, kura darbavieta ir attiecīgajā valstī, visi termiņi, kas citos apstākļos būtu beigušies dienā vai pēc priekšsēdētāja noteikto notikumu sākšanās dienas, tiek pagarināti līdz viņa noteiktai dienai. Ja notikumi skar Biroja atrašanās vietu, priekšsēdētāja paziņojumā par traucējumu tiek norādīts, ka tas attiecas uz visām pusēm, kas piedalās procedūrā.

▼B

E daļa

Procedūru pārtraukšana

73. noteikums

Procedūru pārtraukšana

1. Procedūras Birojā pārtrauc:

a) Kopienas preču zīmes pieteicēja vai īpašnieka, vai ar attiecīgās valsts likumiem pilnvaroto personu rīkoties viņa vārdā nāves vai juridiskās rīcībnespējas gadījumā. Lai iepriekšminētie notikumi neietekmētu saskaņā ar Regulas 89. pantu iecelta pārstāvja pilnvaras, procedūras pārtrauc tikai, pamatojoties uz šāda pārstāvja pieteikumu;

b) gadījumā, ja Kopienas preču zīmes pieteicējam vai īpašniekam kādas pret viņa īpašumu ierosinātas darbības rezultātā juridisku iemeslu dēļ aizliedz turpināt procedūras Birojā;

c) Kopienas preču zīmes pieteicēja vai īpašnieka pārstāvja nāves vai juridiskas rīcībnespējas gadījumā vai, ja viņam juridisku iemeslu dēļ, kas izriet no darbības, kura ierosināta pret tā īpašumu, aizliedz turpināt procedūras Birojā.

2. Ja 1) punkta a) un b) apakšpunktā minētajos gadījumos Birojs ir informēts par personu, kas ir pilnvarota turpināt procedūras Birojā, Birojs dara to zināmu šādai personai un jebkurām ieinteresētajām trešām pusēm, ka procedūras atsāks no Biroja noteiktās dienas.

3. Šā noteikuma 1) punkta c) apakšpunktā minētajā gadījumā procedūras atsāk, kad Birojs ir informēts par pieteicēja jauna pārstāvja iecelšanu vai kad Birojs ir darījis zināmu pārējām pusēm paziņojumu par Kopienas preču zīmes īpašnieka jauna pārstāvja iecelšanu. Ja trijos mēnešos pēc procedūru pārtraukuma sākšanās Birojs nav informēts par jauna pārstāvja iecelšanu, tas informē Kopienas preču zīmes pretendentu vai īpašnieku:

a) ka gadījumā, ja piemēro Regulas 88. panta 2. punktu, Kopienas preču zīmes pieteikumu uzskatīs par atsauktu, ja divos mēnešos pēc šī paziņojuma nebūs iesniegta informācija; vai

b) ka gadījumā, ja nepiemēro Regulas 88. panta 2. punktu, procedūras atsāks ar Kopienas preču zīmes pieteicēju vaiīpašnieku no dienas, kurā darīts zināms šis paziņojums.

4. Spēkā esošie termiņi, kas nav termiņi atjaunošanas nodevas samaksai, attiecībā uz Kopienas preču zīmes pieteicēju vai īpašnieku procedūru pārtraukšanas dienā sāk atkal darboties no dienas, kad atsāktas procedūras.

F daļa

Atteikšanās no piespiedu piedziņas procedūrām

74. noteikums

Atteikšanās no piespiedu piedziņas procedūrām

Biroja priekšsēdētājs var neizvirzīt prasību par jebkuras pienākošās summas piespiedu piedziņu, ja atlīdzināmā summa ir minimāla, vai šāda piedziņa ir pārāk nenoteikta.

G daļa

Pārstāvniecība

75. noteikums

Kopējā pārstāvja iecelšana

1. Ja ir vairāk kā viens pieteicējs un pieteikums Kopienas preču zīmei nenosauc kopēju pārstāvi, pieteicēju, kas pieteikumā nosaukts pirmais, uzskata par kopējo pārstāvi. Tomēr, ja vienam no pieteicējiem ir jāieceļ profesionāls pārstāvis, šādu pārstāvi uzskata par kopējo pārstāvi, ja vien pieteicējs, kas pieteikumā nosaukts pirmais, nav iecēlis profesionālu pārstāvi. To pašu piemēro mutatis mutandis attiecībā uztrešām personām, kas darbojas kopīgi, iesniedzot paziņojumu par iebildumiem vai lūdzot atcelšanu vai spēkā neesamības pasludināšanu, un attiecībā uz Kopienas preču zīmes līdzīpašniekiem.

2. Ja procedūru gaitā nodošana notikusi vairāk kā vienai personai, un šādas personas nav iecēlušas kopēju pārstāvi, piemēro 1) punktu. Ja šāda piemērošana nav iespējama, Birojs pieprasa, lai šīs personas divos mēnešos ieceļ kopēju pārstāvi. Ja šo prasību neizpilda, Birojs ieceļ kopējo pārstāvi.

76. noteikums

Pilnvaras

▼M2

1. Juristi un profesionāli pārstāvji, kas norādīti Biroja sarakstā, kuru veido saskaņā ar Regulas 89. panta 2. punktu, iesniedz Birojam parakstītu pilnvaru, kas iekļaujama attiecīgajā lietā, ja to īpaši pieprasa Birojs vai ja pārstāvis Birojā rīkojas vairāku pušu labā, ja otra puse to īpaši pieprasa.

2. Darbinieki, kas pārstāv fiziskas vai juridiskas personas saskaņā ar Regulas 88. panta 3. punktu, iesniedz Birojam parakstītu pilnvaru, ko pievieno lietai.

3. Pilnvaru var iesniegt jebkurā Kopienas oficiālajā valodā. Tā var attiekties uz vienu vai vairākiem pieteikumiem vai reģistrētām preču zīmēm vai tā var būt ģenerālpilnvara, kas pilnvaro pārstāvi rīkoties Birojā visās procedūrās, kurās pilnvaras devējs ir iesaistīts.

4. Ja saskaņā ar 1. vai 2. punktu jāiesniedz parakstīta pilnvara, Birojs norāda termiņu, līdz kuram pilnvara jāiesniedz. Ja pilnvaru neiesniedz laikus, procedūras turpinās ar pārstāvēto pusi. Visa procedūras, ko veic pārstāvis, izņemot pieteikuma iesniegšanu, uzskata par nenotikušām, ja pārstāvētā puse Biroja noteiktajā laikā tās neapstiprina. Tas neietekmē Regulas 88. panta 2. punkta piemērošanu.

▼B

5. Attiecībā uz dokumentu, kas atsauc pilnvaru, 1) līdz 3) punktu piemēro mutatis mutandis.

6. Jebkuru pārstāvi, kas vairs nav pilnvarots, turpina uzskatīt par pārstāvi, līdz viņa pilnvaru izbeigšanās ir paziņota Birojam.

7. Ņemot vērā jebkurus noteikumiem, kas ir pretēji šeit ietvertajiem, pilnvara attiecībā uz Biroju nebeidzas ar to izsniegušās personas nāvi.

▼M2

8. Ja par pārstāvja iecelšanu tiek paziņots Birojam, pārstāvja vārdu un darba adresi norāda saskaņā ar 1. noteikuma 1. punkta e) apakšpunktu. Ja attiecībās ar Biroju rīkojas jau iecelts pārstāvis, viņš norāda savu vārdu un, vēlams, Biroja piešķirto identifikācijas numuru. Ja viena un tā pati puse ieceļ vairākus pārstāvjus, tie neatkarīgi no pilnvarās iekļautiem pretējiem noteikumiem var rīkoties vai nu kopā, vai atsevišķi.

9. Ja izraudzīta vai pilnvarota pārstāvju asociācija, uzskata, ka ir iecelts vai pilnvarots ikviens pārstāvis, kas praktizē šajā asociācijā.

▼B

77. noteikums

Pārstāvība

Jebkurai izziņošanai vai citam paziņojumam, ko Birojs adresē pienācīgi pilnvarotam pārstāvim, ir tādas pašas sekas, it kā tas būtu adresēts pārstāvētajai personai. Jebkuram paziņojumam, ko Birojam adresē pienācīgi pilnvarots pārstāvis, ir tādas pašas sekas, it kā tas būtu no pārstāvētās personas.

78. noteikums

Profesionālo pārstāvju saraksta grozījums

1. Ierakstu par profesionālu pārstāvi profesionālo pārstāvju sarakstā, kā norādīts Regulas 89. pantā, svītro pēc viņa lūguma.

2. Ierakstu par profesionālu pārstāvi svītro automātiski:

a) profesionālā pārstāvja nāves vai juridiskās rīcībnespējas gadījumā;

b) ja profesionālais pārstāvis vairs nav dalībvalsts pilsonis, ja vien Biroja priekšsēdētājs nav piešķīris privilēģiju saskaņā ar Regulas 89. panta 4. punkta b) apakšpunktu;

c) ja profesionālā pārstāvja uzņēmējdarbības vieta vai darba vieta vairs nav Kopienā;

d) ja profesionālajam pārstāvim vairs nav tiesību, kas minētas Regulas 89. panta 2. punkta c) apakšpunkta pirmajā teikumā.

3. Ierakstu par profesionālu pārstāvi uz laiku izslēdz pēc Biroja ierosmes, ja viņa tiesības pārstāvēt fiziskas vai juridiskas personas dalībvalsts centrālajā rūpnieciskā īpašuma birojā, kā norādīts 89. panta 2. punkta c) apakšpunkta pirmā teikumā, uz laiku ir atņemtas.

4. Personu, ieraksts par kuru izsvītrots, saskaņā ar viņa lūgumu, ievērojot Regulas 89. panta 3. punktu, atjauno profesionālo pārstāvju sarakstā, ja apstākļi svītrošanai vairs nepastāv.

5. Beniluksa Preču zīmju birojs un attiecīgo dalībvalstu centrālie rūpnieciskā īpašuma biroji, ja tie ir informēti, nekavējoties informē Biroju par jebkuru attiecīgu notikumu, ko paredz 2) un 3) punkts.

4. Grozījumus profesionālo pārstāvju sarakstā publicē Biroja Oficiālajā Vēstnesī.

H daļa

Rakstveida paziņojumi un to veidi

79. noteikums

Paziņojumi rakstveidā vai ar citiem līdzekļiem

Pieteikumus Kopienas preču zīmes reģistrācijai, kā arī jebkuru citu Regulā paredzētu pieteikumu un visus pārējos Birojam adresētos paziņojumus iesniedz šādi:

▼M2

a) iesniedzot Birojā parakstītu attiecīgā dokumenta oriģinālu, ko vai nu nosūta pa pastu, vai piegādā personīgi, vai nosūta ar jebkuriem citiem līdzekļiem;

b) pārsūtot dokumentu pa telefaksu saskaņā ar 80. noteikumu;

▼M2 —————

▼B

d) pārraidot paziņojuma saturu ar elektroniskiem sakaru līdzekļiem saskaņā ar 82. noteikumu.

▼M2

79.a noteikums

Rakstveida paziņojumu pielikumi

Ja dokumentu vai pierādījumu saskaņā ar 79. noteikuma a) punktu iesniedz Biroja tādā procedūrā iesaistītā puse, kurā iesaistīta vairāk nekā viena puse, dokumentu vai pierādījumu, kā arī visus dokumenta pielikumus iesniedz tik daudzos eksemplāros, cik pušu ir iesaistītas procedūrā.

▼B

80. noteikums

Paziņojumi pa telefaksu

▼M2

1. Ja Kopienas preču zīmes pieteikumu iesniedz Birojam pa telefaksu un pieteikumā ir zīmes atveidojums, uz kuru attiecas 3. noteikuma 2. punkts, bet kurš neatbilst minētā noteikuma prasībām, vajadzīgo publicēšanai piemēroto atveidojumu iesniedz Birojam saskaņā ar 79. noteikuma a) punktu. Ja Birojs saņem atveidojumu viena mēneša laikā pēc dienas, kad tas saņemts pa telefaksu, uzskata, ka Birojs atveidojumu ir saņēmis dienā, kad saņemts telefakss.

▼B

2. Ja pa telefaksu saņemtais paziņojums ir nepilnīgs vai nesalasāms vai, ja Birojam ir pamatotas šaubas par pārraides precizitāti, Birojs attiecīgi informē nosūtītāju un Biroja noteiktā termiņā uzaicina viņu pārraidīt oriģinālu no jauna pa telefaksu vai iesniegt oriģinālu saskaņā 79. noteikuma a) apakšpunktu. Ja šo prasību izpilda noteiktajā termiņā, jaunā pārraidījuma vai oriģināla saņemšanas dienu uzskata par oriģinālā paziņojuma saņemšanas dienu ar nosacījumu, ka gadījumā, ja šis trūkums attiecas uz iesniegšanas datuma piešķiršanu pieteikumam reģistrēt preču zīmi, piemēro noteikumus par iesniegšanas reģistrācijas datumu. Ja noteiktajā termiņā šo prasību neizpilda, paziņojumu uzskata par nesaņemtu.

3. Jebkuru paziņojumu, kas iesniegts Birojam pa telefaksu, uzskata par attiecīgi parakstītu, ja uz telefaksa izdrukas parādās paraksta reprodukcija. ►M2 Ja paziņojums ir elektroniski nosūtīts pa telefaksu, norāde par sūtītāja vārdu ir līdzvērtīga parakstam. ◄

▼M2 —————

▼B

82. noteikums

Paziņojumi ar elektronisko sakaru līdzekļu starpniecību

▼M2

1. Biroja priekšsēdētājs nosaka, vai, kādā mērā un ar kādiem tehniskiem nosacījumiem paziņojumus var nosūtīt Birojam elektroniski.

▼B

2. Ja paziņojumu nosūta ar elektronisko līdzekļu starpniecību, 80. noteikuma 2) punktu piemēro mutatis mutandis.

3. Ja paziņojumu Birojam nosūta ar elektronisko līdzekļu starpniecību, nosūtītāja vārda norādi uzskata par līdzvērtīgu parakstam.

▼M2 —————

▼M2

83. noteikums

Veidlapas

1. Birojs bez maksas nodrošina veidlapas šādiem mērķiem:

a) Kopienas preču zīmes pieteikuma iesniegšanai;

b) iebilduma iesniegšanai;

c) iesniegumam par atcelšanu vai atzīšanu par spēkā neesošu;

d) iesniegumam par nodošanas reģistrāciju un nodošanas veidlapu, un nodošanas dokumentu, kā paredzēts 31. noteikuma 5. punktā;

e) iesniegumam licences reģistrācijai;

f) pieteikumam par Kopienas preču zīmes atjaunošanu;

g) apelācijas iesniegšanai;

h) pārstāvja pilnvarošanai gan ar individuālu pilnvaru, gan ar ģerālpilnvaru;

i) starptautiska pieteikuma vai teritoriālā attiecinājuma (saskaņā ar Madrides Protokolu) iesniegšanai Birojam.

2. Puses Birojā veicamajām procedūrām var arī lietot:

a) veidlapas, kas noteiktas ar Preču zīmju līgumu vai atbilst Parīzes Savienības par rūpnieciskā īpašuma aizsardzību asamblejas ieteikumiem;

b) izņemot 1. punkta i) apakšpunktā minēto veidlapu, veidlapas ar tādu pašu saturu un formātu;

3. Birojs nodrošina visas 1. un 2. punktā minētās veidlapas visās Kopienas oficiālajās valodās.

▼B

I daļa

Sabiedrības informēšana

84. noteikums

Kopienas preču zīmju reģistrs

1. Kopienas preču zīmju reģistru var saglabāt elektroniskas datu bāzes formā.

2. Kopienas preču zīmju reģistrs ietver šādus ierakstus:

a) pieteikuma iesniegšanas datumu;

b) pieteikuma lietas numuru;

c) pieteikuma publicēšanas datumu;

▼M2

d) pieteicēja vārdu (nosaukumu) un adresi;

▼B

e) pārstāvja, uz kuru neattiecas Regulas 88. panta 3. punkta pirmais teikums, vārdu un juridisko adresi; ja ir vairāk kā viens pārstāvis, ieraksta tikai pirmā nosauktā pārstāvja vārdu un darba vietas adresi, kam seko vārdi “un pārējie”; ja ir iecelta pārstāvju asociācija, ieraksta tikai asociācijas nosaukumu un adresi;

f) zīmes atveidojumu ar norādēm par tās raksturu, ja vien tā nav zīme, uz kuru attiecas 3. noteikuma 1) punkts; ja zīmes reģistrācija ir krāsaina, norādi “krāsains” ar zīmi veidojošās krāsas vai krāsu norādi; vajadzības gadījumā zīmes aprakstu;

g) norādi p